title: Soltsyn piiri

text:
Asukasluvun kehitys
Soltsy mainitaan ensimmäisen kerran vuonna 1390. Vuonna 1471 seudulla käytiin Novgorodin feodaalitasavallan ja Moskovan ruhtinaskunnan välinen Šelonin taistelu, jonka tuloksena Novgorod menetti itsenäisyytensä ja se liitettiin Moskovan Venäjään. 1700-luvun lopulta lähtien Soltsysta kehittyi Pihkovan läänin Porhovin kihlakuntaan kuulunut pellavakaupan keskus. Vuonna 1915 avattiin parantola, joka tuhoutui täysin toisessa maailmansodassa.


title: Soltsyn piiri

text: Vuonna 1927 perustettiin aluksi Leningradin alueen Novgorodin piirikuntaan kuulunut Soltsyn piiri, jonka keskuksesta tuli kaupunki. Vuonna 1931 siihen yhdistettiin Utorgošin piiri, joka perustettiin uudelleen vuonna 1935. Toisen maailmansodan aikana seutu oli saksalaisten miehittämä. Vuonna 1944 se liitettiin vasta perustettuun Novgorodin alueeseen. Vuonna 1963 muodostettiin Soltsyn maaseutupiiri, johon liitettiin Šimskin ja Utorgošin piirit. Nykyinen Šimskin piiri erotettiin Soltsysta vuonna 1973.


title: Soltsyn piiri

text: Neuvostoaikana Soltsyssa toimi pellavankäsittelylaitos. Maaseudulla viljeltiin pellavaa, ruista ja kauraa sekä tuotettiin maitoa ja lihaa.


title: Soltsyn piiri

text:
Soltsyn kautta kulkee Pietarista etelään johtava rautatie sekä Novgorodin ja Pihkovan välinen maantie. Kaupungista on paikallisjunayhteydet Dnohon ja Oredežiin, kaukojunayhteydet Pietariin, Brestiin, Chișinăuhun, Dnepropetrovskiin, H’ersoniin, H'melnytskyihin, Homeliin, Kaliningradiin, Lviviin, Minskiin, Murmanskiin, Odessaan, Smolenskiin ja Velikije Lukiin sekä linja-autoyhteydet Novgorodiin, Šimskiin ja Volotiin. Piirin eteläosan läpi kulkee Bologojen ja Dnon välinen rataosuus.
Paikallisista elinkeinoista tärkeimpiä ovat erilaiset julkiset palvelut ja hallinto, teollisuus (12 %), kauppa (10 %) sekä maa- ja metsätalous (6 %). Piirissä toimii sähkölaite- ja elintarviketeollisuutta, puunhankintaa harjoittavia yrityksiä ja ompelimo. Huomattavin teollisuuslaitos on yli sata henkeä työllistävä sähkölaitetehdas Ellips. Maataloutta edustaa yhdeksän maatalousyritystä, kaksikymmentä yksityisviljelijää sekä yli viisi tuhatta palstaviljelmää, jotka tuottavat maitoa ja lihaa, viljaa ja perunaa.


title: Soltsyn piiri

text: Piirissä toimii kahdeksan lastentarhaa, kaksi perus- ja neljä keskikoulua sekä ammattikoulu. Terveyspalveluihin kuuluvat piirisairaala ja 17 lääkintäasemaa. Kulttuurilaitoksia ovat kuusi kulttuuri- ja viisi kerhotaloa, 16 kirjastoa ja kaksi museota.


title: Soltsyn piiri

text: Seudulla sijaitsee useita muinaisia asuin- ja hautapaikkoja. Gorodokissa ja Zagorodištšessa on muinaislinnat. Rakennusmuistomerkkeihin kuuluvat Soltsyn kolme kirkkoa, Ilemnon, Molotškovon, Nevskojen, Retnon, Retškin, Velebitsyn ja Všelin kirkot, Baranovon, Klinin, Malahovon ja Vitebskon tsasounat, Soltsyn, Gorkin, Kamenkan, Novajan, Novoseljen, Toltšinon ja Vybitin kartanoalueet sekä Soltsyn vanhat asuintalot ja kaupparakennukset. Historialliset kohteet liittyvät etupäässä toiseen maailmansotaan.


title: Soltsyn piiri

text: Piirin matkailupotentiaali perustuu sen luontoon, kulttuurinähtävyyksiin, kivennäisvesilähteisiin sekä kalastus- ja metsästysmahdollisuuksiin. Matkailupalvelut ovat vähäisiä. Soltsyssa toimii hotelli Šelon ja maaseudulla kaksi lomakylää.


title: Soltsy

text: Soltsy () on kaupunki, kaupunkikunta ja Soltsyn piirin hallinnollinen keskus Novgorodin alueella Venäjällä. Se sijaitsee Ilmajärveen laskevan Šelonjoen rannalla 78 kilometriä Novgorodista lounaaseen. Kaupungissa on 10 100 ja kunnassa 10 200 asukasta (vuonna 2010).


title: Soltsy

text: Soltsyn kunnan pinta-ala on 39,84 neliökilometriä Se rajoittuu idässä Soltsyn piirin Vybitin, etelässä Gorskojen sekä lännessä ja pohjoisessa Dubrovon maalaiskuntiin. Pinta-alasta 29,7 % on maatalousmaata, 26,1 % asuinaluetta, ja 21,0 % metsää.


title: Soltsy

text: Kunta sijaitsee Ilmajärven alangon korkeimmalla kohdalla. Sen maisemaa leimaa Šelonjokeen viettävä kumpuileva moreenitasanko, jolla on matalia harjuja. Šelonjokeen laskee Krutets-niminen puro. Kaupungin alueella sijaitseva kivennäisvesilähde on suojeltu luonnonmuistomerkki. Ympäristön tila on tyydyttävä.


title: Soltsy

text: Seudulla vallitsee lauhkea mannerilmasto. Tammi-helmikuun keskilämpötila on –7,5ºC ja heinäkuun 17,9ºC. Vuotuinen sademäärä on 571 millimetriä.


title: Soltsy

text: Soltsyn kuntaan kuuluu kaupungin lisäksi kaksi kylää: Dubets ja Jogolnik. Kaupunkiväestön osuus on 99,3 %.


title: Soltsy

text:
Asukasluvun kehitys
Paikkakunta on saanut nimensä sen lähistöllä sijaitsevista suolalähteistä. Se mainitaan ensimmäisen kerran vuonna 1390, jolloin paikalla solmittiin Novgorodin feodaalitasavallan ja Pihkovan välinen rauhansopimus. Vuonna 1471 sen lähellä käytiin Novgorodin ja Moskovan ruhtinaskunnan välinen Šelonin taistelu, jonka seurauksena Novgorod menetti itsenäisyytensä ja se liitettiin Moskovan Venäjään. 1700-luvun lopulta lähtien Soltsysta kehittyi Pihkovan läänin Porhovin kihlakuntaan kuulunut pellavakaupan keskus. Vuonna 1781 se sai kauppalan (ven. "posad") statuksen. 1800-luvun lopussa siellä oli yli 5 000 asukasta, joista lähes puolet oli vanhauskoisia.


title: Soltsy

text: Vuonna 1915 paikkakunnalle avattiin paikallisiin kivennäisvesilähteisiin perustunut parantola, joka tuhoutui toisen maailmansodan saksalaismiehityksen aikana. Vuonna 1927 Soltsysta tuli kaupunki ja Leningradin alueen Novgorodin piirikuntaan kuuluneen hallintopiirin keskus. Vuonna 1944 piiri liitettiin vasta perustettuun Novgorodin alueeseen. Neuvostoaikana kaupungissa toimi pellavankäsittelylaitos.


title: Soltsy

text: Soltsyn kautta kulkee Novgorodin, Porhovin ja Pihkovan välinen maantie A116 sekä Pietarin ja Dnon välinen rautatie. Kaupungista on linja-autoyhteydet piirin kyliin ja Novgorodiin sekä paikallisjunayhteydet Dnohon ja Oredežiin. Soltsyn asemalla pysähtyy myös joukko Pietarista etelään matkaavia kaukojunia. Kaupungin sisällä on kolme linja-autoreittiä.


title: Soltsy

text:
Kaupungissa on elektroniikka-, ompelimo-, elintarvike-, kirjapaino- ja puunjalostusteollisuutta. Tärkeimpiin teollisuuslaitoksiin kuuluu muuntajia valmistava Ellipsin tehdas. Elintarviketeollisuutta edustaa muun muassa piirin kulutusosuuskunnan leipätehdas.
Kunnassa on kaksi maatalousyritystä, jotka tuottavat maitoa, lihaa ja pellavaa.


title: Soltsy

text: Soltsyssa toimii viisi lastentarhaa, kolme yleissivistävää koulua, lasten harrastuskeskus, taidekoulu ja ammattikoulu. Kulttuurilaitoksia ovat kulttuuri- ja vapaa-ajankeskus, nuorisotalo, piirin kirjastolaitos ja kotiseutumuseo. Terveys- ja sosiaalipalveluihin kuuluvat piirin keskussairaala poliklinikkoineen, vanhainkoti ja sosiaalipalvelukeskus. Paikallislehtenä ilmestyy "Soletskaja gazeta".


title: Soltsy

text: Kaupunki koostuu etupäässä puutarhapalstojen ympäröimistä omakotitaloista sekä matalista kerrostaloista. Keskusta on säilyttänyt alkuperäisen Šelonjokea myötäilevan suorakulmaisen asemakaavan. Keskustassa on paljon kauppiaiden ja käsityöläisten rakentamia yksi- ja kaksikerroksisia kivitaloja, joilla on kulttuurihistoriallista arvoa. Kaupungin pohjoispuolella sijaitsee varuskunta-alue Soltsy-2.


title: Soltsy

text: Soltsyn nähtävyyksiä ovat 1700-luvulta peräisin oleva puinen Pokrovan kirkko, vuosina 1824–1825 rakennettu klassistinen pyhän Eliaan katedraali ja vanhauskoisten rukoushuone. Rakennusmuistomerkkeihin kuuluvat myös lukuisat vanhat asuin-, liike- ja talousrakennukset. Lähistöllä Vybitin kylässä sijaitsee Vasiltšikovin ruhtinassuvun kartano.


title: Soltsy

text: Seudun matkailupotentiaali perustuu sen luontoon ja kulttuurihistoriallisiin nähtävyyksiin. Majoitusta tarjoaa Soltsyn keskustassa sijaitseva, tasoltaan vaatimaton hotelli Ujut, joka tunnetaan myös nimellä Šelon.


title: Šelon

text: Šelon () on Pihkovan ja Novgorodin alueiden läpi Ilmajärveen virtaava joki Venäjällä. Sen pituus on 248 kilometriä ja sadealue 9 710 neliökilometriä. Joen varrella sijaitsevat Porhovin ja Soltsyn kaupungit. Alajuoksu on liikennöintikelpoinen.


title: Šelon

text: Šelonjoesta on saanut nimensä Šelonin viidennes, yksi Novgorodin feodaalitasavallan viidestä hallintoalueesta. Vuonna 1471 joen rannalla käytiin Novgorodin ja Moskovan ruhtinaskunnan välinen Šelonin taistelu, jonka tuloksena Novgorod menetti itsenäisyytensä ja se liitettiin Moskovan Venäjään.


title: Šelonin viidennes

text: Šelonin viidennes () on yksi Novgorodin feodaalitasavallan viidestä hallintoalueesta, jonka rajoina toimivat Laukaanjoki pohjoisessa ja Lovat etelässä. Nimensä se on saanut alueen läpi virtaavasta Šelonjoesta. Šelonin viidennekseen kuului Laukaanjoen ja Narvanjoen välinen Inkerinmaan läntisin osa.


title: Belozersk

text: Belozersk () on kaupunki Vologdan alueella Venäjällä. Se sijaitsee Valkeajärven rannalla 214 kilometriä Vologdasta luoteeseen. Kaupunki on Belozerskin piirin keskus. Asukkaita on 10 400 henkeä (vuonna 2007).


title: Belozersk

text: Belozerskin edeltäjiä olivat ensin Krutikin ja sitten Beloozeron (Valkeajärven) muinaiskaupungit, jotka sijaitsivat Valkeajärven eteläpuolella Seksnajoen laaksossa jo 900- ja 1000-luvuilla. Alueen väestö oli tuohon aikaan suurelta osin itämerensuomalaista, nykyisten vepsäläisten esivanhempia.


title: Belozersk

text: Vuodesta 1238 Beloozero oli samannimisen ruhtinaskunnan keskus. 1370-luvulla se joutui Moskovan ruhtinaskunnan alaisuuteen ja vuodesta 1389 lähtien se oli Moskovaan kuuluneen läänitysruhtinaskunnan keskus. 1300-luvulla ruttoepidemia tuhosi kaupungin, joka sittemmin siirrettiin nykyiselle paikalle.


title: Belozersk

text: Vuonna 1487 Beloozerosta tuli samannimisen kihlakunnan keskus ja Moskovan pohjoinen rajalinnoitus. 1400–1500-luvulla kaupunki oli tärkeä pohjoisen ja etelän välisen kaupan keskus. Vuonna 1776 siitä tuli Novgorodin läänin kihlakuntakaupunki, ja vuonna 1777 se sai nykyisen nimensä "Belozersk".


title: Belozersk

text: Kaupungin keskustassa suurten maavallien keskellä sijaitsee vuosina 1668–1670 rakennettu viisikupolinen Kristuksen kirkastuksen katedraali ja puinen pyhän Eliaan kirkko. Linnoituksen esikaupungissa on vuonna 1553 rakennettu Neitsyt Marian kuolonuneen nukkumisen kirkko kellotapuleineen sekä pieni Jumalan ilmestymisen kirkko. Valkeajärven rannalla on säilynyt 1600-luvun tyylinen Vapahtajan kirkko vuodelta 1723. Kaupungissa on myös 1800-luvun alun klassistisia kauppiastaloja.


title: Belozersk

text: Belozerskissa on puunjalostus- ja elintarviketeollisuutta.


title: Mimmi Lähteenoja

text: Maria Wilhelmiina (Mimmi) Lähteenoja (alkuaan "Mirjami o.s. Puls" vuoteen 1889); 27. elokuuta 1865 Helsinki – 20. lokakuuta 1937 Helsinki) oli suomalainen näyttelijä. Hän teki pitkän uran Suomen Kansallisteatterissa ja tuli tunnetuksi eritoten niin sanottujen akkaroolien tulkitsijana. Häntä pidettiin erinomaisena koomillisten roolien näyttelijänä. Hän oli myös yksi Kansallisteatterin monista slaavilaisen tyylin taitajista. Lähteenojalle olivat ominaisia puhtaat tyyppitutkielmat.


title: Mimmi Lähteenoja

text: Lähteenoja aloitti taiteellisen uransa seuranäyttämöillä ja August Aspegrenin seurueessa. Hän siirtyi Suomalaiseen Teatteriin (myöhemmin Suomen Kansallisteatteri) vuonna 1892, oli siellä uransa loppuun ja kuului teatterin voimahahmoihin. Hänen näyttämötaitteellisiin tulkintoihinsa lukeutuivat muun muassa roolit teoksissa "Siunauksen toivo", "Oppineet naiset" ja leskirouvan osa Vilhelm Kragin komediassa "Baldevinin häät". Kaarlo Enqvist-Atran näytelmässä "Kunnian vuoksi" Lähteenojalla oli vanha rouva Reuterfeltin osa. Hänen rooliaan Maria Jotunin "Vanhassa kodissa" on luonnehdittu mestariteokseksi. Merkittävä taiteellinen voitto Lähteenojalle oli Miina Salokannel Maria Jotunin komediassa "Miehen kylkiluu" (ensi-ilta huhtikuussa 1914).


title: Mimmi Lähteenoja

text: Jotunin "Savu-uhrissa" Lähteenoja näytteli Hilda Mustikkamaata. Ilmari Räsänen arvioi: "Nti Lähteenoja loi elävän kuvan Hilda Mustikkamaasta. Hänellä oli useita vallan suurenmoisesti lausuttuja vuorosanoja, käheä ääni ja hyvä naamioitus, kaikki olivat omiaan kuvaamaan sitä puoleksi naurettavaa, puoleksi traagillista olentoa, jollainen Hilda Mustikkamaa on". Edelleen Lähteenojan taiteellisiin täysosumiin kuului Anen rooli tanskalaisen Otto Benzonin näytelmässä "Kevät ja syksy" (syksy 1916). Siinä hän sai tilaisuuden näyttää "koko harvinaisen taitonsa". Uuden Suomettaren V. Tarkiainen ylisti suoritusta "juurta jaksaen tutkituksi", ehyeksi ja hurmaavaksi.


title: Mimmi Lähteenoja

text: Kaikkiaan Lähteenojan alaa on pidetty liian suppeana; hänellä olisi riittänyt kykyjä myös muihin kuin koomisten vanhojenpiikojen ja mamsellien rooleihin. Häntä on luonnehdittu jopa lahjakkaimmaksi suomalaiseksi näyttelijäksi Ida Aalbergin jälkeen. Rafael Koskimies: "Sikäli tässä korkeassa tunnustuksessa tietenkin on perää, että neiti Lähteenojan koko luomistapa ja olemus ilmensivät erinomaista aitoutta, niin naulankantaan osuvaa tyypin luonnehtimiskykyä, että se läheni ihmettä." Lähteenoja oli eräänlainen outo lintu, se naispuolinen humoristi, jollaisia suomalaisessa teatterimaailmassa hyvin harvoin syntyy.


title: Mimmi Lähteenoja

text: Lähteenoja näytteli useissa suomalaisissa mykkäelokuvissa, joista monet ovat kadonneet. Valkokangasuransa hän aloitti Husson roolilla Minna Canthin romaaniin perustuvassa "Anna-Liisassa" vuonna 1911. Elokuvaa ei esitetty julkisuudessa, sillä sen negatiivit vaurioituivat jo säilytysvaiheessa. "Ollin oppivuodet" vuodelta 1920 on vanhin säilynyt elokuva, jossa Lähteenojalla on rooli. Vuoden 1922 "Anna-Liisa" -filmatisoinnissa Lähteenoja oli edelleen Hussona. "Pohjalaisia"-elokuvassa hänellä oli Kaisan osa, jota hän oli tulkinnut myös teatterissa. Äänielokuvassa "Olenko minä tullut haaremiin" Lähteenoja näytteli Manta Mäkistä.


title: Mimmi Lähteenoja

text: Yhdessä Aapo Pihlajamäen kanssa Lähteenoja lahjoitti 1920-luvulla alkupääoman näyttelijöiden eläkerahastolle.


title: Gustaf Adolf Ramsay (nuorempi)

text: Gustaf Adolf Ramsay nuorempi (23. syyskuuta 1842 Kuopio – 23. syyskuuta 1918 Helsinki) oli suomalainen kenraalimajuri. Ramsay palveli Venäjän keisarillisessa armeijassa sekä Suomen suuriruhtinaskunnan armeijassa. Hänen isänsä oli Kuopion läänin kuvernööri Gustaf Adolf Ramsay. Myös hänen vanhemmasta veljestään Arthur Rickhard Ramsaysta (s. 1838) tuli kenraalimajuri.


title: Spy Kids 2

text: Spy Kids 2, DVD-julkaisussa käytetty myös nimeä Spy Kids 2 – Kadotettujen unelmien saari, on vuonna 2002 julkaistu Robert Rodriguezin ohjaama ja käsikirjoittama elokuva.


title: Harjavallanjärvi

text: Harjavallanjärvi () on järvi Leningradin alueen Lomonosovin piirin Lepäsin kunnassa Venäjällä. Se sijaitsee Suomenlahden etelärannalla Harjavallan kylän länsipuolella. Järven pinta-ala on 2,8 neliökilometriä. Suomenlahdesta sen erottaa hiekkaharju, jolla sijaitsevat historialliseen Harjavaltaan kuuluneet Harmaalan ja Pulkkalan kylät. Pohjoisrantaa pitkin kulkee myös Patterilahteen johtava sivuraide sekä Sosnovyi Borin rantatie.


title: Aurinkoareena

text: Aurinkoareena (uusihalli) on vuonna 2002 valmistunut jäähalli Naantalissa, jossa pelaavat jääkiekon Suomi-sarjan ja ringeten SM-sarjan VG-62:en joukkueet. Aurinkoareena sijaitsee lähellä Naantalin keskustaa Kuparivuorella, Kuparivuori-hallin vieressä. Aurinkoareenalla on 500 paikkainen katsomo, 2 pukusuojaa ja pesutilat. Jäähallien vieressä on lisäksi yhteiset neljä pukusuojaa.


title: Aurinkoareena

text: Vuoden 2009 lopussa halliin valmistui kahvio 60 istumapaikalla sekä lisää muita tiloja.


title: Aurinkoareena

text: Kuparivuori-halli (vanhahalli) valmistui vuonna 1986. Paikalla oli tätä ennen kattamaton tekojäärata vuodesta 1975. Vuonna 2004 hallin katto uusittiin. Kaukalon koko on 30 m × 60 m.


title: Asia-Pacific Song Contest

text: Asiavision laulukilpailu on vuosittain järjestettävä, Eurovision laulukilpailuun pohjautuva laulukipailu. Tieto kilpailusta julkistettiin ensimmäisen kerran vuonna 2007, kun Euroviisujen järjestäjä Euroopan yleisradiounioni ilmoitti myyneensä formaatin aasialaiselle yritykselle, joka järjestäisi vastaavan kilpailun Aasiassa. Toisin kuin Euroviisut, joiden järjestäjät ovat valtio-omisteisia yleisradiokanavia, Asiavision on kaupallinen hanke, jonka takana on Asiavision Pte Ltd.


title: Asia-Pacific Song Contest

text: Jokainen osallistujamaa lähettää kilpailuun laulun, joka esitetään suorassa televisiolähetyksessä. Lisäksi jokainen osallistujamaa voi äänestää sekä omaa maataan että myös muita kilpailukappaleita, jotta saadaan selville, mikä kilpailukappale on suosituin. Kappaleet saavat olla maksimissaan kolme minuuttia pitkiä, ja esitysten aikana lavalla saa olla maksimissaan viisi henkilöä.


title: Asia-Pacific Song Contest

text: Asiavision laulukilpailun on suunniteltu olevan kuusi kuukautta kestävä musiikkitapahtuma, joka koostuu kansallisista ja alueellisista karsinnoista ja finaalista. Ensimmäisenä vuonna kilpailuun osallistuu 14 maata tai aluetta, joilla asuu yhteensä yli kolme miljardia ihmistä (puolet maapallon väestöstä) ja on kaikkiaan yli 500 miljoonaa potentiaalista katsojaa.


title: Asia-Pacific Song Contest

text: Ensimmäinen Asiavision laulukilpailu piti alun perin järjestää Intiassa 26.-28. marraskuuta 2010, mutta kilpailu siirtyy myöhemmälle ajankohdalle. Kilpailu järjestettiin 14.10.2012.


title: Asia-Pacific Song Contest

text: 17 maata tai aluetta on ilmoittanut osallistuvansa ensimmäiseen Asiavision laulukilpailuun.


title: Karibert I

text: Karibert I (noin 520–567) oli merovingien kuningashuoneeseen kuulunut Neustrian kuningas. Hän oli Klotar I:n ja Ingonden kolmas poika. Klotarin kuoltua vuonna 561 frankkien valtakunta jaettiin hänen poikiensa kesken. Karibert sai pääkaupungikseen Pariisin ja hallittavakseen alueen, joka oli aiemmin ollut Kildebert I:n hallussa. Siihen kuuluivat muun muassa Rouen, Tours, Poitiers, Limoges, Bordeaux ja Toulouse.


title: Karibert I

text: Karibert naitti tyttärensä Berthan Kentin kuninkaalle Ethelbertille, joka välitti kristinuskon anglosaksiseen Englantiin.


title: Karibert I

text: Karibert oli kaunopuheinen ja sivistynyt, mutta elämäntavoiltaan hillitön, mikä johti ennenaikaiseen kuolemaan. Karibertin kuoltua hänen hallitsemansa maat jaettiin hänen veljiensä Guntramin, Sigebert I:n ja Kilperik I:n kesken.


title: Heinolan rautatieasema

text: Heinolan rautatieasema () on liikennepaikka Lahti–Heinola-radalla Heinolan kaupungissa. Se on radan pääteasema ja sijaitsee ratakilometrillä 167 + 607. Rautatie Heinolaan valmistui vuonna 1932. Henkilöliikenne radalla lopetettiin vuonna 1968.


title: Heinolan rautatieasema

text: Heinolan ratapihalla on kahdeksan läpiajettavaa raidetta, yksi pohjoispäästä liikennöitävä pistoraide ja eteläpään vetoraide. Aseman edessä olevan laituriraiteen (nro 1) hyötypituus on 180 metriä, muiden ratapiharaiteiden (2–8) hyötypituudet ovat 470–710 metriä. Eteläpään vaihdekujasta erkanee teollisuusraide Rautsaloon. Ratapihalla on aikoinaan ollut myös veturitalli ja kääntöpöytä. Veturitalli on yhä jäljellä, mutta raideyhteys ja kääntöpöytä on purettu vuonna 2005. Ratapihalta lastataan nykyään runsaasti raakapuuta.


title: Heinolan rautatieasema

text: Aiemmin Heinolassa on ollut oma päivystysveturi, 1970-luvulla Tve3 ja sittemmin Tve4. Nykyään Heinolan päivystäjät tulevat tavarajunissa Kouvolasta.


title: Heinolan rautatieasema

text: Heinolan asemarakennus on keltainen työmaaparakki. Kaksi aiempaa asemarakennusta paloivat vuosina 1968 ja 1988.


title: Nikolai Noskov

text: Nikolai Ivanovitš Noskov (, s. 12. tammikuuta 1956, Gžatsk) on venäläinen laulaja sekä entinen Gorky Park -yhtyeen keulahahmo. Hän sai vuonna 2018 arvonimen Venäjän federaation arvostettu taiteilija.


title: Paljasnaamalepakko

text: Paljasnaamalepakko ("Ia io") on siippoihin kuuluva lepakko. Se on yleinen Itä- ja Kaakkois-Aasiassa (Kiinassa, Intiassa, Laosissa, Nepalissa, Thaimaassa ja Vietnamissa) ja elää pääasiassa kalkkikiviluolissa 400–1700 metrin korkeudella. Lepakon pesimäpaikkoja on löydetty sekä luolien suuaukoilta että 1,5 kilometrin syvyydeltä luolastoista.


title: Paljasnaamalepakko

text: Paljasnaamalepakko kasvaa 90–105 millimetrin mittaiseksi. Väriltään se on päältä ruskea ja alapuolelta harmahtava.


title: Paljasnaamalepakko

text: Lepakon elintavoista ja käyttäytymisestä ei tiedetä paljon. Se elää usein pienissä ryhmissä ja syö monien muiden siippojen tapaan hyönteisiä. Lepakko lähtee nukkumapaikaltaan ruuanhakuun jo varhain iltapäivällä. Talveksi se voi muuttaa lämpimämmille alueille.


title: Paljasnaamalepakko

text: Kansainvälinen luonnonsuojeluliitto määrittelee paljasnaamalepakon elinvoimaiseksi. Eräs lajiin kohdistuvista uhkista on ihminen, joka tuhoaa sen elinalueita; useita luolia on muutettu turistinähtävyyksiksi. Lepakoita häiritsevät myös niiden ulostetta keräävät maanviljelijät. Lisäksi hyönteismyrkkyjen liiallinen käyttö uhkaa paljasnaamalepakon tulevaisuutta.


title: Hancockin piirikunta (Ohio)

text: Hancockin piirikunta on piirikunta Ohiossa, Yhdysvalloissa, joka on nimetty itsenäisyysjulistuksen allekirjoittajan John Hancockin mukaan. Sen suurin kaupunki on Findlay.


title: Hancockin piirikunta (Ohio)

text: Hancockin naapuripiirikuntia ovat Wood pohjoisessa, Seneca koillisessa, Wyandot kaakossa, Hardin etelässä, Allen lounaassa, Putnam lännessä ja Henry luoteiskulmassa.


title: Hancockin piirikunta (Ohio)

text: Piirikunnassa oli vuoden 2010 väestönlaskennassa 74 782 ihmistä. Etniset ryhmät jakautuvat valkoisiin, joita on 94,7%, mustiin (1,8%), alkuperäisamerikkalaisiin (0,3%) ja aasialaisiin (1,7%).


title: Hancockin piirikunta (Ohio)

text: Kotitalouden mediaanitulo on 49 888 ja köyhyysrajan alapuolella oli 11,9% väestöstä vuosina 2007–2011.


title: Konnanmarjat

text: Konnanmarjat ("Actaea") on leinikkikasvisuku, johon kuuluu joukko pohjoisen pallonpuoliskon lauhkeilla alueilla esiintyviä monivuotisia ruohokasveja.


title: Konnanmarjat

text: Konnanmarjat ovat matalia monivuotisia ruohoja, joilla on suvulle tyypilliseen tapaan liuskoittuneet lehdet. Valkeat kukat ovat pienet ja niissä on lajista riippuen 0–4 terälehteä. Kukinto muodostuu lyhyestä, mutta tiiviistä tertusta. Marjat ovat munanmuotoisia.


title: Konnanmarjat

text: Konnanmarjojen kaikki osat ovat erittäin myrkyllisiä ja marjat ovat kasvin myrkyllisin osa. Jo pelkkä ihon altistuminen marjojen mehulle voi aiheuttaa ihoreaktioita. Konnanmarjat sisältävät glykosideja, jotka aiheuttavat vakavan myrkytyksen ja heikentävät sydämen toimintaa. Linnuille marjat eivät ole lainkaan myrkyllisiä ja ne ovatkin konnanmarjojen luontaisia levittäjiä. Konnanmarjat ovat useiden mittariperhosten sekä muutamien yökkösten toukkien ravintoa.Suomessa konnanmarjoja esiintyy kaksi luonnonvaraista lajia, jotka molemmat suosivat kalkkipitoisia lehtoja. Näistä tavallisempi on suuressa osassa maata yleinen mustakonnanmarja, kun taas punakonnanmarja on enemmän itäinen ja pohjoinen laji. Lisäksi viljelyjääntenä tai -karkulaisena voi tavata lännenkonnanmarjaa.


title: Bojan Prašnikar

text: Bojan Prašnikar (s. 3. helmikuuta 1953) on slovenialainen jalkapallovalmentaja ja entinen hyökkääjä.


title: Bojan Prašnikar

text: Prašnikar aloitti peliuransa kotikaupunkinsa seurassa NK Šmartnossa. Kaudella 1975/76 hän oli Slovenian tasavallan liigan maalikuningas. Samaisen kauden jälkeen hän sai siirron Olimpija Ljubljanaan, jossa hän pelasi kuitenkin vain yhden kauden ajan palaten 1977 takaisin NK Šmartnoon. Kuuden kauden aikana Prašnikar voitti maalikuninkuuden Slovenian liigassa, joka oli tuolloin alempi divisioona Jugoslavian liigajärjestelmässä, kolmeen kertaan. Slovenian liigan mestaruuden seura voitti tuona aikana kerran, kaudella 1980/81. 1983 Prašnikar siirtyi itävaltalaiseen SVG Bleiburgiin, jossa hän pelasi uransa viimeiseksi jääneen kauden 1983/84.Pelaajauransa jälkeen Prašnikar on luonut mainetta valmentajana. Hän oli toiminut jo vuosina 1979–1983 NK Šmartnon pelaajavalmentajana ja lopetettuaan peliuransa 1984 hän siirtyi NK Elkroj Mozirjen päävalmentajaksi. Hän valmensi pieniä slovenialaisseuroja 1980- ja 1990-lukujen taitteessa siirtyen 1993 itsenäistyneen Slovenian ykkösseuran Olimpija Ljubljanan peräsimeen. Prašnikar johdatti Olimpijan liigamestariksi.


title: Bojan Prašnikar

text: 1996 Prašnikar siirtyi NK Mariborin päävalmentajaksi. Hänen johdollaan seura nousi Slovenian ykkösjoukkueeksi ohi perinteikkään Olimpija Ljubljanan voittaen neljä perättäistä liigamestaruutta ja kaksi Slovenian Cupin mestaruutta. Prašnikarin johdolla NK Maribor pääsi Euroopan kentille edeten parhaimmillaan kaudella 1999/00 Mestarien liigan lohkovaiheeseen asti. Vaikka tie katkesi jo lohkovaiheen jumbosijaan, oli Prašnikar joukkueineen tehnyt slovenialaista jalkapallohistoriaa.


title: Bojan Prašnikar

text: Prašnikar jätti NK Mariborin menestyksekkään kauden 1999/2000 jälkeen ja siirtyi jälleen Olimpija Ljubljanaan. Pesti seurassa jäi yhteen kauteen.


title: Bojan Prašnikar

text: Vuoden 2002 MM-kisojen jälkeen Prašnikar siirtyi Slovenian jalkapallomaajoukkueen päävalmentajaksi. Oikeastaan pesti oli jo hänen kolmantensa maajoukkueessa, sillä hän oli toiminut 1991–1993 Slovenian maajoukkueen ensimmäisenä päävalmentajana Jugoslavian hajoamisen jälkeen. Joukkue pelasi tuolloin kuitenkin ainoastaan neljä ottelua eikä ollut mukana karsimassa paikasta EM-kisoihin 1992. Vuonna 1998 hän toimi maajoukkuevalmentajana viidessä ottelussa Zdenko Verdenikin potkujen jälkeen. 2002 alkanut pesti oli kuitenkin Prašnikarin ensimmäinen varsinainen koetus maajoukkuevalmentajana. Menestys ei kuitenkaan tyydyttänyt Slovenian jalkapalloliittoa maan jäätyä EM2004-karsinnoissa ulos lopputurnauksesta. Karsintojen play-offeissa Kroatia oli parempi yhteismaalein 2–1. Prašnikar saikin potkut toukokuussa 2004.


title: Bojan Prašnikar

text: Maajoukkuepestinsä jälkeen Prašnikar valmensi NK Muraa, kyproslaista AEL Limassolia ja slovenialaista NK Primorjea. Syyskuussa 2007 Saksan Bundesliigan hännille juuttunut FC Energie Cottbus palkkasi Prašnikarin uudeksi päävalmentajakseen erotetun Petrik Sanderin tilalle. Prašnikarin johdolla seura onnistui nousemaan putoamisviivan yläpuolelle ja säilyttämään sarjapaikkansa kauden 2007/08 päätteeksi.


title: Bojan Prašnikar

text: Kaudella 2008/09 Cottbus vajosi jälleen putoamiskamppailuun. Sen sarjapaikka oli katkolla karsintaottelussa 1. FC Nürnbergiä vastaan. Ensimmäinen osaottelu päättyi Nürnbergin 0–3 vierasvoittoon, joten Cottbusin putoaminen oli jo lähes varma. Ennen ratkaisevaa ottelua Prašnikarin kerrottiin jättävän seura kauden jälkeen. Toisen osaottelun 2–0 tappio sinetöi Cottbusin paluun 2. Bundesliigaan.


title: Bojan Prašnikar

text: Huhtikuun alussa 2010 Prašnikar palasi valmennustehtäviin allekirjoitettuaan kauden loppuun ulottuvan sopimuksen slovenialaisseura NK Rudar Velenjen kanssa. Prašnikar luotsasi Rudaria kauden 2010/11 ja seura sijoittui Slovenian liigassa kuudenneksi.


title: Bojan Prašnikar

text: Marraskuussa 2011 Prašnikar palasi Olimpija Ljubljanan päävalmentajaksi. Prašnikarin johdolla seura ei onnistunut voittamaan liigamestaruutta, vaan jäi kakkoseksi. Hän sai potkut huhtikuussa 2012.


title: Lick It Up Tour

text: Lick It Up Tour oli yhdysvaltalaisen rockmusiikkia esittävän Kiss-yhtyeen vuosina 1983-1984 järjestetty konserttikiertue jolla promotoitiin yhtyeen yhdettätoista studioalbumia "Lick It Up". Lick It Up Tour oli ensimmäinen kiertue, jolla Kiss esiintyi ilman kasvomeikkejään ja esiintymisasujaan.


title: Lick It Up Tour

text: Kiertue käynnistyi 11. lokakuuta 1983 Portugalin Lissabonista ja päättyi 17. maaliskuuta Evansvilleen, Yhdysvaltoihin. Yhtye konsertoi kiertueen aikana myös ensimmäisen kerran urallaan Suomessa; 23. marraskuuta Helsingissä 4 000 hengen yleisölle ja 25. marraskuuta Oulussa 3 000 hengen yleisölle.


title: Lick It Up Tour

text: Lick It Up Tourilla Kiss käytti poikkeuksellisen vähän pyrotekniikkaa, joka tavallisesti on merkittävässä osassa yhtyeen konserteissa. Basisti-laulaja Gene Simmons luopui myös esittämästään verensyljentänumerosta ja hänen laulamansa kappale "God of Thunder", jonka aikana Simmons tavallisesti esitti kyseisen ohjelmanumeron, korvattiin kiertueen alkuvaiheessa "Lick It Up"-albumin kappaleella "Young and Wasted". Rumpali Eric Carrin rumpusetin alle rakennettiin panssarivaunuaiheinen lavarakennelma jota yhtye oli käyttänyt jo edellisellä maailmankiertueellaan. Soolokitaristi Vinnie Vincent erotettiin yhtyeestä kiertueen Euroopan-osion päätyttyä, mutta yhtyeellä ei ollut mahdollisuutta etsiä Vincentille korvaajaa tiukan kiertueaikataulun vuoksi ja Vincent soitti yhtyeessä kiertueen loppuun, kunnes hänen erottamisensa yhtyeestä astui voimaan vuoden 1984 keväällä.


title: Harald Jensen

text: Harald Jensen (s. 18. joulukuuta 1966) on norjalainen ampuja, joka kilpailee skeetissä. Hän on voittanut urallaan kolme mitalia MM-kisoista sekä kahdeksan mitalia EM-kisoista.


title: Harald Jensen

text: Olympialaisissa Jensenin paras sijoitus on kuudes Ateenasta 2004. Atlantassa 1996 hän oli 26., Sydneyssä 2000 23. ja Pekingissä 2008 12.


title: Ring Magazinen valitsema vuoden nyrkkeilyottelu

text: The Ring nyrkkeilylehti on valinnut perustamisvuodestaan 1922 lähtien vuosittain jonkin merkittävän ottelun vuoden otteluksi. Täällä on lista otteluista.


title: Nadja Salerno-Sonnenberg

text: Nadja Rose Catherine Salerno-Sonnenberg (s. 10. tammikuuta 1961 Rooma) on viulisti. Hän syntyi Italiassa musikaaliseen perheeseen, mutta muutti kahdeksanvuotiaana Yhdysvaltoihin. Hän opiskeli Curtis Institute of Musicissa ja sitten Juilliard Schoolissa, jossa häntä opetti Dorothy DeLay.


title: Nadja Salerno-Sonnenberg

text: Salerno-Sonnenberg esiintyi julkisesti solistina jo lapsena. Hän voitti vuonna 1981 kansainvälisen Walter Naumburg -viulukilpailun. Hän on paitsi esiintynyt laajalti ja levyttänyt, myös vieraillut televisio-ohjelmissa, kuten "The Tonight Show’ssa". Hän sai vuonna 1999 Avery Fisher -palkinnon.


title: Nadja Salerno-Sonnenberg

text: Salerno-Sonnenberg perusti vuonna 2005 NSS Music -levy-yhtiön. Hänet nimitettiin tammikuussa 2008 New Century Chamber Orchestran konserttimestariksi ja musiikilliseksi johtajaksi.


title: Kauko Alajoki

text: Kauko Alajoki (s. 25. syyskuuta 1947) on entinen suomalainen maajoukkuetason huippulentopalloilija ja valmentaja.


title: Kauko Alajoki

text: Alajoki pelasi urallaan monissa eri seuroissa. Hän pelasi uransa ensimmäisen maaottelun miesten maajoukkueessa vuonna 1973, josta alkaen hän pelasi 84 A-maaottelua Suomen maajoukkuepaidassa. Hän esiintyi maajoukkueen mukana MM-kisoissa Italiassa vuonna 1978 sekä EM-kotikisoissa vuonna 1977. Urallaan hän pelasi satoja liigaotteluita eri seurajoukkueissa. Alajoki edusti uransa aikana useita eri joukkueita kuten Kalajoen Junkkareita, GVK Tapperia, Kokkolan Jymyä, Lahden Kimmoa, Kokkolan Tiikereitä ja Seinäjoen Maila-Jusseja. Alajoki oli harvinaisen hyvä ponnistaja lentopallomaailmassakin. Paikaltaan hän ponnisti 100 cm:n ja vauhdista 131 cm:n korkeuteen.


title: Kauko Alajoki

text: Pelaajauransa jälkeen Alajoki ryhtyi lentopallovalmentajaksi. Hän valmensi Seinäjoen Maila-Jusseja, Kurikan Ryhtiä, Ähtärin Mesikämmeniä, Lapuan Virkiää, Kauhavan Visaa ja Kalajoen Lentopalloa. Hän toimi 2010-luvun alkupuolella Nurmon Jymyn joukkueen fysiikkavalmentajana.


title: Džemal Hadžiabdić

text: Džemal Hadžiabdić eli Jamal Hadji (s. 25. heinäkuuta 1953 Mostar, Jugoslavia) on hertsegovinalainen jalkapallovalmentaja ja entinen pelaaja.


title: Džemal Hadžiabdić

text: Puolustuspäässä pelannut Hadžiabdić aloitti uransa kotikaupunkinsa Mostarin joukkueessa Veležissa, missä hän pelasi Jugoslavian pääsarjassa vuosina 1971–1980 kaikkiaan 217 ottelua, joissa hän teki kolme maalia. 1980 Hadžiabdić siirtyi Englannin 2. divisioonan walesilaisseuaan Swanseaan, jossa hän vakiinnutti paikkansa kokoonpanossa vasempana laitapuolustajana ja auttoi seuran nousemaan kauden päätteeksi pääsarjaan. Walesin cupin ""Jimmy"" voitti seurassa kahteen otteeseen. Hadžiabdić lopetti uransa kauden 1982/83 päätteeksi.


title: Džemal Hadžiabdić

text: Jugoslavian maajoukkueessa Hadžiabdić pelasi 20 ottelua. Hän edusti maajoukkuetta Jugoslaviassa pelatussa 1976 EM-lopputurnauksessa.


title: Džemal Hadžiabdić

text: Pelaajauransa jälkeen Hadžiabdić on valmentanut lukuisia joukkueita. Hän johdatti qatarilaisen al-Ittihadin lukuisiin liiga- ja cup-mestaruuksiin. 1998 Ranskan MM-kisojen karsintojen loppuvaiheessa hän tuli Qatarin maajoukkueen päävalmentajaksi. Sittemmin hän on jatkanut valmennusuraansa Qatarissa.


title: Vladimir Antošin

text: Vladimir Sergejevitš Antošin (, 14. toukokuuta 1929 – 1994) on venäläinen shakinpelaaja ja suurmestari. Antošin otti osaa shakin Neuvostoliiton-mestaruuskilpailuihin vuosina 1955, 1956, 1957, 1967 ja 1970 keskinkertaisin tuloksin. Viisikymmentäluvulla hän myös pelasi kirjeshakkia ja voitti neuvostoliitonmestaruuden vuonna 1960. Vuonna 1966 hän voitti merkittävän Zinnowitzin turnauksen tuloksella +8=6-1.


title: Tampereen Ilveksen SM-sarjakausi 1953–1954

text: Tampereen Ilves pelasi kaudella 1953–54 jääkiekon SM-sarjassa. Joukkue sijoittui A-lohkonsa viimeiseksi ja putosi seuraavaksi kaudeksi Suomensarjaan. Ilveksen kokonaissijoitus kahden lohkon sarjassa jäi määrittelemättömäksi, mutta voidaan todeta Ilveksen koonneen kymmenestä joukkueesta seitsemänneksi eniten pisteitä.


text: Edelliskauden ennätyslaajasta 12 joukkueen SM-sarjasta palattiin 10 joukkueeseen Lukon, TPV:n, Pyrkivän ja Kiffenin pudotessa alemmille tasoille ja TK-V:n ja Kuopion Palloseuran noustessa mestaruussarjaan. Kaksi viiden joukkueen lohkoa pelasi keskenään kaksinkertaisen sarjan, mikä tarkoitti kahdeksaa runkosarjaottelua joukkuetta kohti. Ilves pelasi muiden tamperelaisseurojen tapaan Koulukadulla.


text: Jo vuotta aiemmin pahoja menetyksiä kärsinyt Ilveksen joukkue nuoreni entisestään edellisen kauden kapteenin Jukka Wuolion, maajoukkuemies Kauko Mäkisen ja takavuosien tähtipelaajan Kalle Havulinnan lopettaessa uransa. Kokeneista pelaajista jatkoivat vakiokokoonpanossa vain Pentti Isotalo ja Eero Saari, joskin Lotfi Nasibkin pelasi vielä kolme ottelua. Joukkueen nuoruutta kuvastaa, että Wuolion tilalle nimettiin kapteeniksi vasta toista SM-sarjakauttaan pelannut 20-vuotias Juhani Ruusunen. Pahasta jalkavammastaan valmennuskykyiseksi toipunut Aarne Honkavaara aloitti uransa Ilveksen vaihtopenkin takana. Kentällä uransa aloitti puolestaan sittemmin yli 20 kautta SM-tasolla pelannut Raimo Kilpiö.


text: Paras pistemies Ilveksessä oli jo edellisellä kaudella hyvin esiintynyt Räshid Hakimsan, joka kahdeksassa ottelussa teki viisi maalia ja antoi neljä syöttöä.


text: Ilves pelasi sarjan alun ja keskivaiheet varsin tyydyttävästi: tammikuun viidestä ottelusta se saavutti kaksi voittoa ja yhden tasapelin. Helmikuussa joukkue ei kuitenkaan voittanut enää otteluakaan. Putoamiskamppailu ratkesi silti vasta viimeisen kierroksen jumbofinaalissa Ilveksen ja Tarmon välillä: hämeenlinnalaiset voittivat ottelun 8–0 ja nousivat Ilveksen ohi lohkon neljännelle tilalle.


text: Vuonna 1954 Ilveksen A-nuoret sijoittuivat SM-sarjassaan pronssille.


title: Marie Laurencin

text: Marie Laurencin (31. lokakuuta 1883 – 8. kesäkuuta 1956) oli ranskalainen taidemaalari ja graafikko.


title: Marie Laurencin

text: Laurencin syntyi Pariisissa, jossa hän eli suuren osan elämästään. 18-vuotiaana hän alkoi opiskella posliinitaidetta Sèvressä. Tämän jälkeen hän palasi takaisin Pariisiin ja jatkoi taideopiskelujaan Humbertin Akatemiassa, missä hän keskittyi öljymaalaukseen.


title: Zoran Vulić

text: Zoran Vulić (s. 4. lokakuuta 1961 Split, Kroatia, Jugoslavia) on kroatialainen entinen jalkapalloilija, joka toimii nykyisin Kroatian pääsarjassa pelaavan RNK Splitin päävalmentajana.


title: Zoran Vulić

text: Suurimman osan omasta aktiiviurastaan keskuspuolustajana pelannut Vulić edusti kotikaupunkinsa suurseuraa Hajdukia. Hän pelasi seurassa vuodet 1979–1988, jona aikana voitti Jugoslavian cupin kahdesti (1984, 1987). Välissä Vulić kävi kiertelämässä ulkomailla: vuodet 1988–1991 hän pelasi Espanjan liigaa Mallorcassa ja 1991–1993 ranskalaisessa Nantesissa ennen kuin palasi takaisin itsenäistyneeseen kotimaahansa ja Hajduk Splitiin. Hän voitti vielä kahdesti Kroatian liigamestaruuteen ja kerran Kroatian cupin ennen lopettamistaan kauteen 1994–1995.


title: Zoran Vulić

text: Jugoslavian maajoukkueessa Vulić pelasi 25 ottelua, joissa teki yhden maalin. Hän oli mukana joukkueessa 1990 Italian MM-turnauksessa. Lisäksi Vulić ehti pelata Kroatian maajoukkueessa kaksi ottelua.


title: Zoran Vulić

text: Lopetettuaan oman pelaajauransa Vulić siirtyi valmennustehtäviin Hajdukissa. Hän aloitti seuran päävalmentajana vuonna 1997 ja johdatti seuran liigamestaruuteen kaudella 2000–2001. Kaudella 2003–2004 Hajduk voitti jälleen mestaruuden, mutta Vulić erosi kolme kierrosta ennen kauden päättymistä. Vuonna 2006 hän tuli uudelleen seuran päävalmentajaksi, mutta kausi päättyi liigahopeaan ja Vulić sai lähteä. Nykyisessä tehtävässään Lutš-Energijan päävalmentajana hän on toiminut vuodesta 2007 lähtien. Vuonna 2009 hän siirtyi HNK Rijekan päävalmentajaksi. Hän toimi vuosina 2010–11 kahdesti NK Istra 1961:n päävalmentajana. Lokakuussa 2012 Vulić siirtyi RNK Splitin päävalmentajaksi. Vuoden 2014 Vulić valmensi Kroatian alle 19-vuotiaiden maajoukkuetta. Joulukuussa 2014 hän palasi RNK Splitin päävalmentajaksi.


title: CD Basconia

text: Club Deportivo Basconia on jalkapalloseura Basaurin kaupungista Vizcayan maakunnasta Espanjan Baskimaalta. Se perustettiin vuonna 1913, ja sen edustusjoukkue pelaa Espanjan neljänneksi korkeimman sarjatason Tercera Divisiónin lohkossa 4. Seuran nimi esiintyy usein myös muodossa Baskonia.


title: CD Basconia

text: Basconia on yksi Vizcayan maakunnan historiallisimmista seuroista. Se on pelannut enimmäkseen Tercera Divisionissa, mutta sillä on takanaan myös kuusi kautta toiseksi korkeimmalla sarjatasolla Segunda Divisiónissa (1957–1963) ja kahdeksan kautta kolmanneksi korkeimmalla sarjatasolla Segunda División B:ssä (1977–1978 ja 1987–1994). Terceran lohkovoiton se on saavuttanut neljästi kausilla 1956–1957, 1984–1985, 1997–1998 ja 2002–2003.


title: CD Basconia

text: Kesäkuusta 1997 lähtien Basconia on toiminut yhteistyössä bilbaolaisen Athleticin kanssa, jonka toinen reservijoukkue sen edustusjoukkue nykyään on. Joukkueen pelaajat ovat pääasiassa Athleticin junioreita, jotka pelaavat ensimmäisiä vuosiaan aikuisten tasolla. Athleticin edustusjoukkue pelaa korkeimmalla sarjatasolla Primera Divisiónissa ja reservijoukkue Athletic B Segunda División B:ssä. Basconialla on myös omaa junioritoimintaa.


title: CD Basconia

text: Basconia pelasi kotiottelunsa Basozelai-stadionilla historiansa 94 ensimmäistä vuotta. 24. toukokuuta 2007 seura muutti uudelle Artunduaga-stadionille, jonka yleisökapasiteetti on 1 562.


title: Ramphastinae

text: Ramphastinae on tikkalintujen lahkoon ja tukaanien heimoon kuuluva alaheimo. Aiemman luokittelun mukaan tukaaneihin kuului vain alaheimo Ramphastinae, vasta myöhemmin siihen yhdistettiin heimo Capitonidae eli alaheimot Capitoninae, Semnornithinae, Megalaiminae ja Lybiinae.


title: Kibo (Usenet)

text: Kibo on Usenet-vaikuttaja James Parryn (s. 13. heinäkuuta 1967) lempinimi ja käyttäjänimi. Hänet tunnetaan Usenetin keskusteluryhmissä nettipiloistaan, absurdin pitkästä allekirjoituksestaan ja parodiauskonto kibologian palvonnankohteena. Kibologia on keskittynyt Usenet-ryhmään alt.religion.kibology. Kibolla oli tapana kirjoittaa humoristisia vastauksia kaikenlaisiin Usenetin keskustelusäikeisiin, jossa esiintyi termi tai kirjainjono Kibo.


title: Kibo (Usenet)

text: Kibon nimi loi hakkerijargoniin termin "kiboze", joka tarkoittaa Usenetin kirjoituksista tietyn kirjainjonon etsimistä tarkoituksena kirjoittaa tähän kirjoitukseen vastaus.


title: Kibo (Usenet)

text: James Parry varttui Scotiassa New Yorkissa. Hän on opiskellut ohjelmistotuotantoa Rensselaer Polytechnic Institutessa Troyssa New Yorkissa sekä videotuotantoa ja graafista suunnittelua Emerson Collegessa Bostonissa. Hän on myös kirjoittanut kirjan "Usenet According to Kibo, Premier Edition" (Sams 1994, ISBN 0672306220)


title: Aaltonuoliainen

text: Aaltonuoliainen "(Lepidocephalichthys guntea)" on aasialainen kala, myös yleinen akvaarioissa. Se muistuttaa ulkonäöltänsä melko runsaasti aasianmutakalaa, mutta on pienempi, lämpimämmässä vedessä viihtyvä ja rauhallisempi laji. Se kasvaa noin 15 senttimetriä pitkäksi. Asunalueellaan Aasiassa sen elinympäristö painottuu mantereen kaakkois ja etelä-alueelle.


title: Moro

text: Moro voi tarkoittaa ainakin seuraavia:


title: Tampereen Ilveksen SM-sarjakausi 1954–1955

text: Tampereen Ilves pelasi kaudella 1954–55 jääkiekon Suomen sarjassa ja Suomen Cupissa. Joukkue nousi kauden päätteeksi takaisin SM-sarjaan.


text: Sarjatason vaihdoksesta huolimatta Ilveksen joukkue säilyi edelliseltä kaudelta hyvin koossa. Aiempien vuosien lopetussuma oli takanapäin. Kapteenin nauha siirtyi nuorelta Juhani Ruususelta joukkueen vanhimmalle ja kokeneimmalle – ja ainoalle 1920-luvulla syntyneelle – pelaajalle, Pentti Isotalolle. Aarne Honkavaara jatkoi valmentajana.


text: Suomen sarjan Lounaislohkossa pelattiin kuuden joukkueen kaksinkertainen sarja. Ilveksellä oli lohkossa seuranaan Helsingin Ponnistus, Hyvinkään Palloseura, Hämeenlinnan Tiikerit, Valkeakosken Jääpeikot sekä SM-sarjastakin tuttu Kiffen. Ilves hallitsi lohkoaan koko kauden ja koki ainoan pistemenetyksensä toiseksi viimeisessä ottelussaan, jossa Jääpeikot venyi 5–5-tasapeliin. Ilveksen runkosarjan kotiotteluita seurasi keskimäärin 361 katsojaa.


text: Karsinassa SM-sarjapaikasta seuraavalle kaudelle Ilves kukisti Suomen sarjan muut kärkijoukkueet Åbo IFK:n, Oulun Kärpät ja Töölön Vesan. Näistä Tampereella pelattiin vain Vesa-ottelu, jossa yleisöä oli 400 henkeä.


text: Vuonna 1955 pelattiin ensi kertaa jääkiekon Suomen Cup. Ilves selvitti tiensä neljän kierroksen turnauksessa aina finaaliin asti, jossa kuitenkin hävisi Turun Palloseuralle.


text: Kauden päätteeksi pelattiin vielä ottelu Hämeen piirimestaruudesta Ilveksen ja TBK:n välillä. Ilves voitti ottelun 5–1, joskin tuomarit keskeyttivät ottelun jo kahdeksan minuuttia ennen täyttä aikaa TBK:n pelaajien hermostuttua saamiinsa rangaistuksiin.


text: Tilastot Ilveksen Suomen sarja -kaudelta ovat puutteelliset, joten alla on lueteltu vain joukkueen pelaajat, ei pisteitä tai jäähyminuutteja.


text: Vuonna 1955 Ilveksen A-nuoret ottivat neljännen perättäisen mitalinsa sijoittuessaan hopealle.


title: Mesta

text: Mesta voi viitata seuraaviin:


title: Nikomakhos Gerasalainen

text: Nikomakhos Gerasalainen () (n. 60 – n. 120) oli antiikin kreikkalainen uuspythagoralainen filosofi ja matemaatikko. Hänet tunnetaan ennen kaikkea teoksista "Johdatus aritmetiikkaan" ja "Harmoniikan käsikirja".


title: Nikomakhos Gerasalainen

text: Nikomakhos oli kotoisin Gerasasta, roomalaisesta Syyriasta, nykyisestä Jordanian Jerashista. Nikomakhos kuului uuspythagoralaisiin, mutta sai paljon vaikutteita myös Aristoteleelta. Hänen elämästään ei tiedetä paljoakaan. Hänen elinaikansa (n. 100 jaa.) tunnetaan sen kautta, että hän mainitsee Thrasyllos Mendesläisen teoksessaan "Harmoniikan käsikirja", ja Apuleius vaikuttaa kääntäneen hänen teoksensa "Johdatus aritmetiikkaan" latinaksi 100-luvun puolessa välissä. Uuspythagoralaisena Nikomakhos oli usein kiinnostunut enemmän lukujen mystisistä ominaisuuksista kuin niiden matemaattisista ominaisuuksista.


title: Nikomakhos Gerasalainen

text: "Johdatus aritmetiikkaan" (, "Arithmētikē eisagōgē") on suppeahko aritmetiikkaa käsittelevä teos. Se käsittelee lukuja, erityisesti alkulukujen ja täydellisten lukujen merkitystä. Nikomakhoksen mukaan aritmetiikka edeltää ontologisesti muita matemaattisia tieteitä (geometria, musiikin teoria ja tähtitiede).


title: Nikomakhos Gerasalainen

text: "Harmoniikan käsikirja" (, "Enkheiridion harmonikēs") oli musiikin teoriaa käsittelevä tutkielma. Se on merkittävin alalta Aristoksenoksen ("Harmonian elementit") ja Eukleideen teosten jälkeen. Teos on varhaisin, josta tunnetaan tarina siitä, kuinka Pythagoras sai oivalluksen sävelkorkeuden ja lukujen välisten suhteiden yhteydestä ollessaan sepän pajan edessä. Tällöin hän huomasi, että jotkin vasarat soivat harmonisesti alasinta vasten ja jotkin puolestaan epävireisesti.


title: Nikomakhos Gerasalainen

text: Nikomakhos käsittelee myös ”sfäärien musiikkia” ja antaa näin ensimmäisen laajemman selvityksen musiikin ja kaikkeuden järjestyksen välillä olevasta suhteesta. Hän kuvaa myös aikansa soittimia.


title: Nikomakhos Gerasalainen

text: Nikomakhoksen kadonneita teoksia ovat:


title: Antonín Panenka

text: Antonín Panenka (s. 2. joulukuuta 1948 Praha, Tšekkoslovakia) on tšekkiläinen entinen jalkapalloilija.


title: Antonín Panenka

text: Panenka oli pelipaikaltaan keskikenttäpelaaja. Hän pelasi yleensä hyökkäävässä roolissa.


title: Antonín Panenka

text: Panenka edusti seuratasolla kotimaassaan vuosina 1967–1981 Bohemiansia. Vuosina 1981–1987 hän edusti Itävallassa Rapid Wieniä ja St. Pölteniä. Tšekkoslovakian maajoukkueessa Panenka pelasi vuosina 1973–1982 59 ottelua ja teki niissä 17 maalia. Hän edusti Tšekkoslovakiaa EM-kilpailuissa vuosina 1976 ja 1980 sekä MM-kilpailuissa vuonna 1982.


title: Antonín Panenka

text: Tšekkoslovakia voitti vuoden 1976 EM-loppuottelussa Saksan rangaistuspotkukilpailun jälkeen. Panenka laukoi ratkaisevan rangaistuspotkun chippaamalla pallon keskelle maalia ohi Sepp Maierin. Vastaavan kaltaista rangaistuspotkua kutsutaan edelleen hänen mukaansa "panenkaksi". Panenka oli harvoja tšekkejä pääosin slovakeista koostuneessa joukkueessa.


title: Fintias

text: Fintias (, ) voi viitata seuraaviin:


title: Rikkitukaani

text: Rikkitukaani ("Ramphastos sulfuratus") on "Ramphastos"-sukuun kuuluva värikäs tukaanilaji. Rikkitukaanit liikkuvat puolisonsa kanssa tai pienissä parvissa.


title: Rikkitukaani

text: Rikkitukaani kasvaa 45–56 cm pitkäksi. Sen suurikokoinen ja värikäs nokka on 12–15 cm pitkä ja se voi käsittää jopa kolmanneksen linnun koko pituudesta. Rikkitukaani on "Ramphastos"-suvun värikkäin edustaja. Sen höyhenpeitteen pääasiallinen väri on musta, mutta sen rinnan ja poskien höyhenet ovat rikinkeltaiset ja rinnan ja vatsan välissä on punainen viiru. Nokka on hyvin kirjava: siinä on vihreän, oranssin, punaruskean ja turkoosin sävyjä. Nuoret linnut ovat aikuisia värittömämpiä. Niiden nokka kasvaa vielä pesästä lähdön jälkeen.


title: Rikkitukaani

text: Rikkitukaani elää alueella Meksikon trooppisista osista pohjoiseen Kolumbiaan ja luoteiseen Venezuelaan 1 900 metrin korkeuteen asti.


title: Rikkitukaani

text: Rikkitukaani elää trooppisissa metsissä, metsänreunoilla, harvapuisilla avomailla ja viljelyksillä.


title: Rikkitukaani

text: Rikkitukaanit syövät urpuja, erilaisia marjoja ja hedelmiä. Ne saalistavat myös hämähäkkejä ja hyönteisiä, mutta joskus myös käärmeitä, liskoja, puusammakoita, munia ja linnunpoikasia.


title: Rikkitukaani

text: Rikkitukaaninaaras munii 2–4 valkoista munaa, joita se hautoo 15–20 päivää. Aikuiset hoitavat poikasia 8–9 viikkoa.


title: Moses Blah

text: Moses Zeh Blah (18. huhtikuuta 1947 – 1. huhtikuuta 2013) oli liberialainen poliitikko. Hän osallistui Charles Taylorin vuonna 1989 käynnistämään kapinaan, joka johti Samuel Doen diktatuurin kukistumiseen.


title: Moses Blah

text: Blah toimi maansa varapresidenttinä Taylorin aikana 2000–2003. Hän oli aiemmin ollut Liberian suurlähettiläänä Libyaan ja Tunisiaan. Vuonna 2003 hän oli Taylorin jälkeen tilapäisesti myös Liberian presidentti. Hän oli myös todistamassa Taylorin sotarikosoikeudenkäynnissä.


title: Moses Blah

text: Blah syntyi gionkielisessä Toweh Townissa, Nimban läänissä lähellä Norsunluurannikon rajaa. Hän oli uskoltaan baptisti ja puhui sujuvasti saksaa, ranskaa sekä arabiaa. Hän kuoli huhtikuussa 2013 monrovialaisessa sairaalassa.


title: Tämä elämä – Kaikkien aikojen parhaat

text: Tämä elämä – Kaikkien aikojen parhaat on suomalaislaulaja Eino Grönin kokoelma-albumi. Sen julkaisi Edel Records Finland 29. lokakuuta 2008.


title: Ammunta kesäolympialaisissa 2008 – miesten 10 metrin ilmakivääri

text: Miesten 10 m ilmakivääri ammuttiin 11. elokuuta Pekingin ampumaradalla. Kilpailun voitti Intian Abhinav Bindra tuloksella 700.5.


text: Peruskilpailun jälkeen johdossa oli Suomen Henri Häkkinen tuloksella 598. Ennen viimeistä laukausta Bindra oli noussut Häkkisen kanssa tasapisteisiin. Viimeisellä laukauksella Häkkinen ampui finaalisarjansa ainoan alle kympin (9,8), kun Bindra puolestaan ampui finaalisarjansa parhaan (10,8) ja otti kultaa. Kiinan Zhu Qinan nousi viimeisellä laukauksellaan (10,5) hopealle ja Häkkinen otti pronssia. Bindrasta tuli kaikkien aikojen ensimmäinen intialainen henkilökohtaisen lajin olympiavoittaja. Häkkinen puolestaan voitti Pekingin olympialaisten ensimmäisen mitalin Suomelle.


Tandemilla Chicagoon – Hittiputki 1975–2008 on suomalaisen Menneisyyden Vangit -yhtyeen kokoelma-albumi. Sen julkaisi Edel Records Finland 22. lokakuuta 2008.


title: Tandemilla Chicagoon – Hittiputki 1975–2008

text:
Bonus Live:
Bonus 2 New Songs:


title: Richard Wright (kirjailija)

text: Richard Wright (4. syyskuuta 1908 – 28. marraskuuta 1960) oli afroamerikkalainen kirjailija. Hän oli ensimmäisiä kirjailijoita, jotka käsittelivät rohkeasti mustiin kohdistuvaa rasismia Yhdysvalloissa, ja hän vaikutti moniin afroamerikkalaisiin kirjailijoihin, kuten Ralph Ellisoniin ja James Baldwiniin. Wrightiin vaikuttaneita kirjailijoita olivat puolestaan muun muassa Fjodor Dostojevski, Jack London, Gertrude Stein ja Sinclair Lewis. Wrightin merkittävin teos on romaani "Amerikan poika" ("Native Son", 1940).


title: Edward A. Murphy

text: Edward Aloysius Murphy (11. tammikuuta 1918 Panaman kanavavyöhyke - 17. heinäkuuta 1990) oli yhdysvaltalainen ilmailu-insinööri joka on parhaiten tunnettu Murphyn laista, jossa todetaan, että "Jos on olemassa enemmän kuin yksi tapa tehdä työtä, ja yksi niistä tavoista johtaa katastrofiin, niin joku tekee sen tällä tavalla."


title: Edward A. Murphy

text: Murphy syntyi Panaman kanavavyöhykellä vuonna 1918. Suoritettuaan New Jerseyn lukion, hän pääsi Yhdysvaltain sotilasakatemiaan West Pointiin. Samana vuonna hänet nimitettiin upseeriksi Yhdysvaltain maavoimiin ja hän suoritti lentäjäkoulutuksen Army Air Corpsissa vuonna 1941. Toisen maailmansodan aikana hän palveli Intiassa, Kiinassa ja Burmassa (nykyisin Myanmar).


title: Alin George Moldoveanu

text: Alin George Moldoveanu (s. 3. toukokuuta 1983 Foscami) on romanialainen kivääriampuja ja olympiavoittaja.


title: Alin George Moldoveanu

text: Moldoveanu on saavuttanut MM-kilpailuissa Zagrebissa 2006 hopeaa 10 m ilmakiväärissä. Samassa lajissa hän voitti olympiakultaa 2012 Lontoossa.


title: Alex Frost

text: Alex Frost, koko nimeltään Alexander Melvin Frost (s. 17. helmikuuta 1987 Portland, Oregon) on yhdysvaltalainen näyttelijä. Hän tuli kansainvälisesti tunnetuksi roolistaan Gus Van Santin elokuvassa "Elephant" (2003), joka käsittelee vuonna 1999 tapahtunutta Columbinen verilöylyä. Kyseinen elokuva voitti Kultaisen palmun Cannesin elokuvajuhlilla vuonna 2003. Muita Frostin elokuvia ovat "Drillbit Taylor" (2008), "Stop-Loss" (2008), "The Standard" (2006), "Queen of cactus cove" (2005) sekä "The Lost" (2005).


title: Itävallan parlamenttivaalit 2008

text:
Itävallan parlamenttivaalit 2008 järjestettiin 28. syyskuuta 2008. Vaaleissa valittiin yhteensä 183 edustajaa. Vaalit järjestettiin jo syyskuussa 2008 kahden suurimman puolueen SPÖ:n ja ÖVP:n yhteishallituksen hajoamisen vuoksi, muutoin vaalit olisi järjestetty vasta vuonna 2010. Parlamenttivaalit olivat 24. Itävallan historiassa.
Vaaleissa olivat ensimmäistä kertaa 16 vuotiaat äänioikeutettuja koko Euroopassa. Vaaleihin osallistui pääpuolueiden SPÖ:n ja ÖVP:n lisäksi kolme oppositiopuoluetta Die Grüne(vihreät), FPÖ ja BZÖ, sekä parlamentin ulkopuolisia puolueita.


title: Itävallan parlamenttivaalit 2008

text: Vaalien suurimmaksi voittajaksi selviytyi oikeistopuolueet FPÖ ja BZÖ, jotka saivat yhteensä lähes 30 prosenttia äänistä, alustavien tulosten mukaan. Molemmat hallituspuolueet SPÖ ja ÖVP romahtivat vaaleissa. SPÖ on saamassa alustavien tulosten mukaan noin 30 prosenttia ja ÖVP noin 26% prosenttia äänistä. Myös Die Grüne on menettänyt kannatustaan ja on saamassa noin kymmenen prosenttia äänistä.


title: Petar Radaković

text: Petar Radaković (22. helmikuuta 1937 Rijeka – 1. marraskuuta 1966) oli jugoslavialainen jalkapalloilija. Kansallisuudeltaan hän oli kroaatti.


title: Petar Radaković

text: Keskikenttämiehenä pelannut Radaković edusti koko uransa ajan kotikaupunkinsa joukkuetta NK Rijekaa. Radaković debytoi joukkueessa 17-vuotiaana vuonna 1956, jolloin se pelasi Jugoslavian toiseksi korkeimmalla sarjatasolle, ja auttoi keskikentän pelinrakentajana joukkueen sarjanousuun kaudeksi 1958/59. Hän pelasi seurassa kaikkiaan 11 kautta ennen marraskuussa 1966 tapahtunutta kuolemaansa sydänkohtaukseen vain 29 vuoden iässä. Urallaan hän ehti pelata joukkueessa 208 sarjaottelua (27 maalia) ja 32 cup-ottelua (8 maalia).


title: Petar Radaković

text: Jugoslavian maajoukkueessa Radaković pelasi urallaan 17 ottelua ja teki kolme maalia. Yksi maaleista syntyi 1962 MM-turnauksessa, joissa Jugoslavia sijoittui neljänneksi.


title: Gustav vom Felde

text: Gustav vom Felde (28. kesäkuuta 1908 Bad Eilsen, Ala-Saksi – 22. marraskuuta 1943 Berliini) oli saksalainen SS-upseeri, arvoltaan Obersturmbannführer, joka toimi turvallisuuspoliisi SD:n tehtävissä. Jatkosodan aikana vom Felde toimi Pohjois-Norjassa ja Pohjois-Suomessa tuhoamisyksikkö Einsatzkommando Finnlandin päällikkönä.


title: Gustav vom Felde

text: Koulutukseltaan vom Felde oli lakimies. Hän liittyi Saksan kansallissosialistiseen työväenpuolueeseen ja SS:ään jo varhain – vuonna 1930 – ja sai tästä syystä huomattavan pienen SS-jäsennumeron: 9804. Häntä pidettiin puolueelle uskollisena, mieleltään päättäväisenä, kovana ja nopeaälyisenä, joten vom Felde yleni nopeasti virkaurallaan ja SS:n hierarkiassa. Vuonna 1936 hänet nimitettiin turvallisuuspoliisin Bielefeldin osaston () päälliköksi, ja myöhemmin uuden Valtakunnan pääturvallisuusvirasto RSHA:n alaisuuteen.


title: Gustav vom Felde

text: Neuvostoliittoon tehtävän hyökkäyksen valmisteluihin kuuluivat myös suunnitelmat tulevan itärintaman väestön käsittelystä. Alueen juutalaiset, romanit ja muu natsihallinnon määrittämä ”epätoivottu” väestö suunniteltiin surmattavan. Tätä tarkoitusta varten Saksan turvallisuuspoliisi perusti erityisiä tuhoamisyksiköitä, neljä "toimintaryhmää" (). Toimintaryhmien alaisuudessa toimi pienempiä erityisyksiköitä, eturintaman "erikoiskomennuskuntia" () ja kauempana rintamasta toimivia "toimintakomennuskuntia" (). vom Felde kuului Walter Stahleckerin kokoamaan nuorten upseerien piiriin, joille suunniteltiin johtotehtäviä arkaluontoisissa tuhoamisyksiköissä. Tuhoamisyksiköiden johtohenkilöitä ryhdyttiin kouluttamaan keväällä 1941 "Pretzschin rajapoliisikoulussa" Leipzigin lähellä. vom Felde komennettiin mukaan, sillä häntä oli suunniteltu "Einsatzgruppe A:n Sonderkommando 1b:n" päälliköksi.


title: Gustav vom Felde

text: Kesäkuussa 1941 Saksan sotavankihallinto päätti perustaa myös pohjoisimmalle rintamaosalle saksalaiset sotavankileirit, sen sijaan että olisi luovuttanut vangit suomalaisille, kuten oli suunniteltu. Vankileireille suunniteltiin perustettavan turvallisuuspoliisin komennuskuntia, joiden tehtävänä oli erotettava vankien piiristä "ei-toivottu aines", seulottava tästä joukosta tiedustelulle arvokkaat vangit ja surmattava loput. vom Felde määrättiin perustettavan Pohjois-Norjan ja Pohjois-Suomen komennuskunnan, Einsatzkommando Finnlandin päälliköksi, ja samalla Valtakunnan pääturvallisuusvirasto RSHA:n yhteysupseeriksi alueella. Hän saapui kesäkuun lopulla 1941 Helsinkiin, jossa neuvotteli valtiollisen poliisin johdon kanssa. Neuvottelujen tuloksena Valpo asetti vom Felden käyttöön omia virkailijoitaan ja pestattuja tulkkeja sotavankien kuulustelemista varten.


title: Gustav vom Felde

text: von Felden johdossa toiminta aloitettiin jo ennen heinäkuun puoliväliä. Myös suomalaisille tehtiin toiminnan luonne selväksi: von Felde kertoi kuulustelijoiden myös langettavan tuomiot, ja rangaistuksena oli kuolema ampumalla. Elokuun ja lokakuun välisenä aikana – todennäköisesti viimeistään syyskuun alkupuolella – von Felde sai käyttöönsä oman toimintakomennuskuntansa, "Einsatzkommando Finnlandin". Yksikön suuruudesta tai kokoonpanosta ei ole tarkkoja tietoja. Yksikkö toimi saksalaisten sotavankileireillä Stalag 309 Sallassa ja Stalag 322 Norjan Elvenesissä. Sotavangit kuulusteltiin, ja luokiteltiin "luotettaviin", "lisätutkimuksia vaativiin" ja "ei-toivottuihin aineksiin". Ei-toivottu aines tarkoitti surmattavia henkilöitä. Silminnäkijäkuvausten mukaan esimerkiksi Sallan leirillä vangit ammuttiin suoraan joukkohautoihin, suuriin kranaattikuoppiin, joihin mahtui kuhunkin noin 150–200 ruumista.


title: Gustav vom Felde

text: Suomalaiset vaihtoivat karjalaisia ja inkeriläisiä saksalaisten sotavankeja saamiinsa ukrainalaisiin ja valkovenäläisiin vankeihin. Suomen Päämajan alainen "valvontaosasto" luovutti saksalaisille 500 kommunistiksi tai juutalaiseksi todettua suomalaisten sotavankia, jotka vom Felden yksikön miehet ilmeisesti välittömästi ampuivat.


title: Gustav vom Felde

text: Marraskuussa 1941 Suomen valtiollinen poliisi esitti vom Feldelle Suomen Valkoisen Ruusun ritarikunnan 3. luokan ritarimerkkiä, perusteluina Suomeen kohdistetun vakoilun torjuminen sekä pidätettyjen vakoilijoiden ja sotavankien menestyksellinen kuulustelu.


title: Gustav vom Felde

text: Saksalaisten hyökkäyksen Murmanskiin juuttuessa paikoilleen saatujen sotavankien määrä väheni oleellisesti. Kevättalvella 1942 vom Felde komennettiin turvallisuuspoliisin Weimarin osaston () päälliköksi. Marraskuussa 1943 vom Felden oli työmatkalla Berliinissä RHSA:n päämajassa, kun Yhdistyneen kuningaskunnan ilmavoimat kohdistivat kaupunkiin massiivisia pommituksia. Yhteensä 4 000 henkeä sai surmansa, Gustav vom Felde heidän joukossaan. vom Feldeltä jäi vaimo ja kolme lasta.


title: Wyandotin piirikunta

text: Wyandotin piirikunta () on piirikunta Ohiossa, Yhdysvalloissa. Se on saanut nimensä huron-intiaanien kielestä. Piirikunnan suurin kaupunki on Upper Sandusky.


title: Wyandotin piirikunta

text: Wyandotin naapuripiirikuntia ovat Seneca pohjoisessa, Crawford idässä, Marion etelässä, Hardin lounaassa ja Hancock luoteessa.


title: Wyandotin piirikunta

text: Piirikunnassa oli vuoden 2010 väestönlaskennassa 22 615 asukasta. Etniset ryhmät jakautuivat valkoisiin (96,9 %), mustiin (0,2 %), alkuperäisamerikkalaisiin (0,2 %) ja aasialaisiin (0,6 %).


title: Wyandotin piirikunta

text: Piirikunnan asukkaiden ikäjakauma oli vuonna 2000 seuraava: Alle 5-vuotiaita oli 6,0 %, 5–17-vuotiaita 18,1 %, 18–24-vuotiaita 7,8 %, 25–44-vuotiaita 25,3 %, 45–64-vuotiaita 26,6 % ja yli 65-vuotiaita 16,2 %. Asukkaista köyhyysrajan alapuolella oli vuonna 2009 9,9 %.


title: Canadian Soccer League

text: Canadian Soccer League on Kanadan jalkapalloilun pääsarja. Liiga käynnistyi vuonna 2006, kun se korvasi CPSL-liigan ("Canadian Professional Soccer League") .


title: Canadian Soccer League

text: Kanadan jalkapallosarjaa on pelattu vuodesta 1926 lähtien. Pääsarjalla on historiansa aikana ollut useita eri nimiä:Merkittävin muutos tapahtui vuonna 1998, kun Canadian Professional Soccer League perustettiin. Tuolloin sarjaan otettiin neljä joukkuetta edeltäneestä National Soccer Leaguesta, joiden lisäksi mukaan tuli neljä uutta joukkuetta kilpailevasta Ontario Soccer Associationista.


title: Canadian Soccer League

text: Liiga koostuu kaikkiaan kolmesta divisioonasta, jotka ovat National Division (7 joukkuetta) ja International Division (4 joukkuetta) sekä vuonna 2008 perustettu Reserve Division. National Divisionissa on joukkueita useista kaupungeista Ontariosta ja Quebecistä, kun taas International Division -joukkueet ovat kaikki Toronton alueelta ja edustavat pelaajiensa alkuperämaita. Sekä National- että International- joukkueet pelaavat keskenään 22 ottelun sarjan, joka kestää toukokuusta lokakuuhun. Tämän jälkeen pelataan pudotuspelit, jotka huipentuvat mestaruusloppuotteluun lokakuun lopulla.


title: HC Ambrì-Piotta

text: Hockey Club Ambrì-Piotta on sveitsiläinen jääkiekkoseura, jonka kotipaikka on Quinto. Nimensä joukkue on saanut Quintossa sijaitsevien Ambrin ja Piottan kylien perusteella.


title: HC Ambrì-Piotta

text: Joukkue pelaa Sveitsin pääsarjassa, Nationalliga A:ssa. HC Ambrì-Piotta perustettiin 1937 ja tunnetaan myös nimellä "Bianco-Blue" (sinivalkoinen). Ambrì-Piotta on pelannut omistamallaan Stadio Valascialla vuodesta 1959. Jääkiekon Continental Cupin Ambrì-Piotta on voittanut kahdesti, kausina 99-00 ja 00-01. Ambrì-Piotta on turnauksessa toiseksi menestynein joukkue. Ambrì-Piotta on pelannut yhtäjaksoisesti NLA:ssa vuodesta 1985.


title: The Zombies

text: The Zombies on vuonna 1961 St Albansissa perustettu brittiläinen rockyhtye, joka on hyödyntänyt musiikissaan muun muassa psykedeelisiä vaikutteita. Yhtyeen johtohahmot ovat kaikkien aktiivivuosien ajan olleet kosketinsoittaja ja pianisti Rod Argent sekä laulaja Colin Blunstone. Yhtyeen tuotannossa merkittävin saavutus on vuoden 1968 albumi "Odessey and Oracle", joka on myöhemmille vuosikymmenille tultaessa saavuttanut kriitikoiden ylistystä ja vahvaa kulttimainetta.


title: The Zombies

text: Yhtyeen tunnetuimmat kappaleet ovat ”She’s Not There” ja ”Time of the Season”. Ensin mainittu on albumilla "Begin Here" ja toinen albumilla "Odessey and Oracle". Ensimmäinen albumi julkaistiin Yhdysvalloissa nimellä "The Zombies".


title: The Zombies

text: Santana on tehnyt ”She’s Not There” -kappaleesta version vuoden 1977 albumilleen "Moonflower".


title: The Zombies

text: Studioalbumit:


title: Werner Faymann

text: Werner Faymann (s. 4. toukokuuta 1960 Wien) on itävaltalainen poliitikko. Hän on entinen Itävallan sosiaalidemokraattisen puolueen (SPÖ) puheenjohtaja ja Itävallan liittokansleri. Hallituspuolueiden kärsittyä tappion vuoden 2016 presidentinvaalissa Faymann erosi puheenjohtajuudesta ja liittokanslerin virastaan 9. toukokuuta 2016.


title: Werner Faymann

text: Faymann oli vuosina 2007–2008 liikenne-, innovaatio- ja teknologiaministeri liittokansleri Alfred Gusenbauerin hallituksessa. Hallitus hajosi heinäkuussa 2008 Itävallan kansanpuolueen (ÖVP) päätettyä jättää sen. Kesäkuussa 2008 Faymann valittiin Itävallan suurimman puolueen SPÖ:n puheenjohtajaksi Gusenbauerin seuraajaksi.


title: Werner Faymann

text: Vuoden 2008 ennenaikaisissa parlamenttivaaleissa SPÖ säilytti suurimman puolueen asemansa ja presidentti Heinz Fischer nimitti Faymannin 8. lokakuuta muodostamaan hallituksen, joka vannoi virkavalansa 2. joulukuuta.


title: Eiko Kadono

text: Eiko Kadono (; s. 1. tammikuuta 1935 Tokio) on japanilainen kirjailija. Hänen tuotantoonsa kuuluu muun muassa lastenkirja "Majo no takkyūbin" (1985), johon pohjautuu Hayao Miyazakin anime-elokuva "Kikin lähettipalvelu" (1989).


title: Eiko Kadono

text: Kadono valmistui Wasedan yliopistosta. 25-vuotiaasta alkaen hän asui kaksi vuotta Brasiliassa, ja sieltä saatuihin kokemuksiin perustuu hänen vuonna 1970 julkaistu esikoisteoksensa.


title: Matsorakkautta

text: Matsorakkautta on Frederikin albumi, jolle on koottu laulajan ”herkimmät laulut”. Se julkaistiin loppuvuodesta 2012.


title: Candace Brown

text: Candace Brown (s. 15. kesäkuuta 1980 Los Angeles, Kalifornia, Yhdysvallat) on yhdysvaltalainen näyttelijä, joka on esiintynyt enimmäkseen televisiosarjoissa, kuten Kaikki on suhteellista, Head Case, Punk'd ja Waverly Placen velhot. Hän aloitti televisiossa esiintymisen jo vuonna 1995, mutta on sittemmin esiintynyt vakituisesti 2000-luvulta lähtien.


title: Ryan Hansen

text: Ryan Hansen (s. 5. heinäkuuta 1981 San Diego, Kalifornia) on yhdysvaltalainen näyttelijä, joka tunnetaan muun muassa roolistaan Dick Casablancasina televisiosarjassa "Veronica Mars". Hän on vieraillut useissa muissakin sarjoissa ja esiintynyt myös elokuvissa, kuten "Superhero Movie" (2008) ja "Perjantai 13." (2009).


title: No Reservations (Blackfootin albumi)

text: No Reservations on Blackfootin ensimmäinen studioalbumi. Se ei saanut juurikaan kaupallista menestystä.


title: No Reservations (Blackfootin albumi)

text: Kaikki kappaleet kirjoittanut Jakson Spires, ellei toisin mainittu.CD-versiossa olevat bonuskappaleet eivät ole yhtyeen esittämiä vaan toisen, arkansasilaisen Blackfoot-nimisen yhtyeen vuonna 1970 tekemiä levytyksiä.


title: Julian Morris

text: Julian Morris (s. 13. tammikuuta 1983) on brittiläinen näyttelijä.


title: Julian Morris

text: Morris aloitti näyttelemisen lapsena Lontoon Anna Scher -teatterissa ja eteni sittemmin Royal Shakespeare Companyyn. Tärkeä merkkipaalu hänen urallaan oli rooli elokuvassa "Cry Wolf" (2005). Hän on näytellyt myös muun muassa televisiosarjoissa "Teho-osasto" (2008–2009), "24" (2010) ja "Valehtelevat viettelijät" (2010–2013).


title: Azúcar Moreno

text: Azúcar Moreno () on espanjalainen naisduo, joka on myynyt yli 2,2 miljoonaa albumia vuodesta 1985 Espanjassa. Yhtyeen jäsenet ovat sisarukset Toñi ja Encarna Salazar. He ovat keikkailleet myös Espanjan ulkopuolella, kuten Isossa-Britanniassa, Latinalaisessa Amerikassa ja Japanissa. Heidän musiikkiinsa on sekoittunut latino poppia, latinalaisamerikkalaista musiikkia, balladia ja flamencoa.


title: Azúcar Moreno

text: Duo edusti Espanjaa Eurovision laulukilpailussa 1990 Zagrebissa laululla "Bandido" ja sijoittui 5. sijalle. He osallistuivat Espanjan euroviisukarsintaan vuonna 2006, mutta hävisivät karsinnan voittaneelle Las Ketchupille.


title: Azúcar Moreno

text: Useissa lauluissa viitataan feminismiin.


title: Linda Gary

text: Linda Gary Dewoskin (4. marraskuuta 1944 – 5. lokakuuta 1995) oli yhdysvaltalainen ääninäyttelijä, joka esiintyi useissa rooleissa He-Manissa, jossa hän toimi Evil-Lynin, Teelan, kuningatar Marlenan ja Velhottaren ääninä. Lisäksi Garyn viimeiseksi äänirooliksi jäi May Parker animaatiosarjassa Hämähäkkimies 1990-luvulla. Hän oli jo aikaisemmin hahmon roolissa vuoden 1981 Hämäkkimies-animaatiosarjassa.


title: Linda Gary

text: Gary kuoli aivokasvaimeen lokakuussa 1995 Hollywoodissa 50-vuotiaana.


title: Flyin’ High

text: Flyin’ High on amerikkalaisen Blackfoot-yhtyeen toinen albumi. Ensimmäisen albumin tapaan se ei ollut suuri myyntimenestys.


title: Flyin’ High

text: Kaikki kappaleet kirjoittanut Medlocke/Spires, ellei toisin mainittu.


title: Pikkukihokki

text: Pikkukihokki ("Drosera intermedia") on kihokkeihin kuuluva pienikokoinen, lähinnä soilla kasvava monivuotinen lihansyöjäkasvi. Sitä tavataan Euroopassa laikuittain ja lisäksi Pohjois-Amerikassa Yhdysvaltain itäosissa, Kanadan kaakkoisosissa ja Kuubassa. Suomessa se on luokiteltu vaarantuneeksi lajiksi.


title: Pikkukihokki

text: Monivuotisen pikkukihokin lehdet muodostavat pystyhkön ruusukkeen, tai joskus ne myös kasvavat kierteisesti 2–4 cm pitkässä varressa. Lehtiruoti on 20–30 mm pitkä. Lehtilapa on muodoltaan vastapuikea, 5–10 mm pitkä ja 3–4 mm leveä. Vaaleanvihreissä lehdissä on punaisia, pisarakärkisiä nystykarvoja, joiden päistä erittyy kirkasta, liimamaista ainetta. Jonkin alemman ruusukelehden hangasta nousee 2–10 cm korkea, mutkatyvinen kukintovana. Kukinto on vaatimaton, yksihaarainen viuhko. Pienet kukat ovat kaksineuvoisia ja säteittäisiä. Verhiö ja teriö ovat neljä- tai viisilehtisiä. Terälehdet ovat väriltään valkoisia. Kukat avautuvat vain lyhyeksi aikaa aurikoisella säällä. Suomessa pikkukihokki kukkii kesä-heinäkuussa. Hedelmä on kota. Siemenet ovat muodoltaan vastapuikeita ja nystermäpintaisia.


title: Pikkukihokki

text: Euroopassa pikkukihokkia tavataan Britteinsaarilta ja Pohjois-Espanjasta Alpeille, Unkariin, Luoteis-Ukrainaan, Baltiaan, Luoteis-Venäjälle ja Fennoskandian keskiosiin. Esiintymisalue Euroopassa on kuitenkin varsin laikuittainen. Lajia kasvaa myös Kaukasuksen alueella. Pohjois-Amerikassa pikkukihokkia kasvaa Yhdysvaltain itäosissa sekä Kanadan kaakkoisosissa. Lisäksi sitä tavataan Kuubassa.


title: Pikkukihokki

text: Suomessa pikkukihokki on alkuperäislaji. Suomessa sitä tavataan harvinaisena Kokkolan korkeudelle saakka. Tampereen pohjoispuolella laji on kuitenkin hyvin harvinainen. Lajin pohjoisimmat tunnetut esiintymät Suomessa ovat Kälviällä, Kannonkoskella ja Nilsiällä.


title: Pikkukihokki

text: Pikkukihokkia tavataan muun muassa ravinteisten soitten rimpi- ja välikköpinnoilla, rantaluhdilla ja -nevoilla sekä pikkujärvien mudansekaisilla hiekkarannoilla. Suomessa laji on harvinaistunut erityisesti Etelä-Suomen ravinteisten soiden kuivatusten ja rantojen umpeenkasvun takia.


title: Pikkukihokki

text: Niukkaravinteisilla soilla pikkukihokki hankkii lisäravintoa saalistamalla passiivisesti hyönteisiä lehtien tahmeilla karvoilla. Hyönteisen jäätyä kiinni karvoihin kietoutuu lehti hitaasti sen ympärille ja lopulta se tukehtuu limaan. Lehden entsyymit sulattavat saaliin kasvin ravinnoksi.


title: Pikkukihokki

text: Pikkukihokin lehdet lakastuvat talveksi ja kasvi talvehtii lehtiruusukkeen kärkisilmun avulla. Pikkukihokki voi levitä paitsi siementen avulla, myös kasvullisesti syyskesällä muodostuvista jälkisilmuista.


title: Pikkukihokki

text: Eri kihokkilajeja on perinteisesti käytetty känsien ja liikavarpaiden hoitamiseen. Kihokkeja on Ruotsissa käytetty myös viilin tapaisen maitotuotteen valmistukseen. Astia hierottiin kihokinlehdillä, ja sitten siihen kaadettiin vastalypsettyä maitoa käymään. Kihokkiuutetta on käytetty myös syylänpoistoon.


title: Lou Ye

text: Lou Ye (, pinyin: Lóu Yè; s. 1965 Shanghai) on kiinalainen elokuvaohjaaja. Hänen ensimmäinen täysimittainen elokuvansa ilmestyi vuonna 1995.


title: Lou Ye

text: Vuonna 2006 Lou Ye lähetti "Kesäpalatsi"-elokuvansa Cannesiin ilman Kiinan elokuvaviranomaisten tarkistusta ja hyväksyntää. Hän sai peräti viiden vuoden työskentelykiellon, koska oli jo aiemmin saanut kahden vuoden kiellon "Suzhou"-elokuvan (2000) jälkeen. Viiden vuoden kielto kosketti myös "Kesäpalatsin" tuottajaa Nai Ania.


title: Lou Ye

text: Lou Ye on ollut kahdesti ehdolla Cannesin Kultaisen palmun saajaksi.


title: Strikes

text: Strikes on yhdysvaltalaisen Blackfoot-yhtyeen läpimurtoalbumi vuodelta 1979. Se sisältää muun muassa singlehitin ”Train, Train” ja klassikoksi nousseen kappaleen ”Highway Song”. Yhdysvalloissa albumi on myynyt platinalevyyn oikeuttavan määrän.


title: Juho Oksan koulu

text: Koulu on nimetty kansakouluopettaja Juho Kustaa Oksan (19. kesäkuuta 1861 Teisko – 20. toukokuuta 1921 Oulainen) mukaan. Oksa oli Oulaisten kirkonkylään vuonna 1886 perustetun Oulaisten ensimmäisen kansakoulun ensimmäinen opettaja ja toimi tässä tehtävässä kuolemaansa asti kolmenkymmenenviiden vuoden ajan.


title: Tomcattin’

text: Tomcattin' on Blackfootin studioalbumi vuodelta 1980.


title: Olli Koivusalo

text:
Olli Koivusalo on suomalainen urheilutoimittaja. Kausina 1998 ja 1999 hän oli MTV3:n F1-varikkotoimittaja.
Toukokuussa 2017 Olli Koivusalo nimitettiin "Tuulilasi"-lehden päätoimittajaksi. Sitä ennen hän on toiminut "Vauhdin Maailma" -lehden päätoimittajana vuodesta 2007.


title: Eugene Holman

text: Eugene Holman (s. 27. heinäkuuta 1945 Brooklyn, New York, Yhdysvallat) on yhdysvaltalaissyntyinen kielitieteilijä, englannintaja ja Helsingin yliopiston englannin kielen emerituslehtori.


title: Eugene Holman

text: Holman suoritti BA-tutkinnon Cornellin yliopistossa New Yorkissa ja saapui Suomeen opiskelemaan Helsingin yliopistoon Fulbright- stipendillä vuonna 1966. Helsingin yliopistossa Holman suoritti humanististen tieteiden kandidaatin ja filosofian kandidaatin tutkinnot.


title: Eugene Holman

text: Hän on tutkinut itämerensuomalaisten kielten morfologiaa, englannin kielen historiaa Suomessa, amerikanenglannin erikoispiirteitä, Georg Friedrich Händelin englanninkielisiä oratorioita sekä Viron kielioloja ja politiikkaa. Hän luennoi myös holokaustin historiasta ja pseudohistoriasta.


title: Eugene Holman

text: Holman puhuu englannin, suomen, ruotsin lisäksi unkaria, venäjää, japania, saksaa, viroa , muinaisislantia, latinaa, goottia ja esperantoa. Lisäksi Holman on yksi harvoja vepsän kielen taitajia.


title: Eugene Holman

text: Hän oli mukana ideoimassa, kääntämässä ja koordinoimassa EU:n sponsoroimaa yhdeksänkielistä tietokonepohjaista viron kielen kurssia "Eesti keel ja meel".


title: Eugene Holman

text: Holman esitti Aaronia Jukka Sipilän ohjaamassa televisioelokuvassa Shakespearen näytelmästä "Titus Andronicus" (1970). Lisäksi hänellä oli päärooli Matti Sokan ohjaamassa elokuvassa "Musta Lumikki" (1971) jossa hän näytteli somalialaislääkäri Adam Osmania joka retkahti suomalaiseen sairaanhoitajaan Satu Santalaan (Ulla Kivipato) . Holmanilla oli myös sivurooli televisioelokuvassa "Doris: Kekkosen päiväkirjat osa 1" (1986).Holman on kääntänyt useita tieteellisiä kirjoja ja tutkielmia sekä Suomen valtion julkaisuja suomesta, ruotsista, saksasta, venäjästä ja virosta englanniksi.


title: Marauder (albumi)

text: Marauder on vuonna 1981 julkaistu Blackfoot-yhtyeen albumi. Se sisältää yhtyeen tunnetuimpia kappaleita kuten "Good Morning", "Rattlesnake Rock 'N' Roller" ja "Fly Away".


title: Marauder (albumi)

text: Kaikki kappaleet kirjoittaneet Medlocke & Spires, ellei toisin mainittu.


title: Ekovelkapäivä

text: Ekovelkapäivä (eng. Ecological Debt Day; myös nimitystä Maailman ylikulutuspäivä (eng. Earth Overshoot Day) käytetään) on laskennallinen vuodenpäivä, jolloin ihmiskunnan kulutus ylittää Maan ekosysteemin vuotuisen kestävän biologisen tuotannon.


title: Ekovelkapäivä

text: Ekovelkapäivän laskee Global Footprint Network ihmiskunnan ekologisen jalanjäljen ja Maan biokapasiteetin perusteella. Ekovelkapäivä määritetään seuraavasti:


title: Ekovelkapäivä

text: Ekovelkapäivän jälkeinen osuus kulutuksesta perustuu varantojen kuten fossiilisten polttoaineiden käyttöön ja toisaalta luonnon "tuotantovälineiden" käyttöön.


title: Ekovelkapäivä

text: Seuraavat ekovelkapäivä päivämäärät perustuvat vuoden 2015 malleihin ja tietoihin, joten ne eroavat vuosittain julkaistuista. Vuosittain julkaistavat päivämäärät eivät ole keskenään kovin vertailukelpoisia, koska malleja kehitetään jatkuvasti. Esimerkiksi laskentatavan muutos ja tilastojen tarkentuminen vuodelle 2010 aikaisti päivämäärää noin kuukauden. Jos edellisen vuoden päivämäärä olisi laskettu uudella menetelmällä aikaistuminen olisi ollut kolme päivää ja vuoden 2015 mallin mukaan reilu viikko.


title: Highway Song – Live

text: Highway Song - Live on Blackfootin Euroopankiertueella Isossa-Britanniassa 1982 nauhoitettu livealbumi. Albumi julkaistiin alun perin vain Euroopassa.


title: Highway Song – Live

text: Kaikki kappaleet kirjoittaneet Medlocke/Spires, ellei toisin mainittu.


title: Gil Melle

text: Gil Melle (myös Mellé; 31. joulukuuta 1931 – 28. lokakuuta 2004) oli yhdysvaltalainen jazzsaksofonisti, säveltäjä ja kuvataiteilija. Toisinaan hän yhdisti kuvataiteen ja musiikin: sen lisäksi, että töitä oli esillä useissa gallerioissa, niitä päätyi myös levytysten kansitaiteeksi.


title: Gil Melle

text: New Yorkissa syntynyt Melle sai 19-vuotiaana levytyssopimuksen Blue Note Recordsilta. Hän ei kuitenkaan ollut muusikkona pelkkä jazzartisti, vaan myös tuottelias elokuva- ja televisiomusiikin säveltäjä. Hän sai Golden Globe -ehdokkuuden työstään elokuvassa "Andromeda uhkaa" (1971). Hän oli erityisen viehtynyt elektronisesta musiikista, jota hän niin esitti kuin sävelsikin.


title: Gil Melle

text: Melle kuoli vuonna 2004 sydänkohtaukseen kotonaan Malibussa, Kaliforniaan.


title: Siogo

text: Siogo on Blackfootin albumi vuodelta 1983. Yhtyeeseen oli tuolloin liittynyt Uriah Heepistä tuttu kosketinsoittaja Ken Hensley. Musiikillisesti albumi edustaa tuolloin muodissa ollutta kaupallista heavy rockia southern rock-vaikutteiden jäädessä vähemmälle.


title: Siogo


title: Vertical Smiles

text: Vertical Smiles on Blackfootin albumi vuodelta 1984. Albumin tekoa varjostivat yhtyeen sisäiset erimielisyydet (kitaristi Charlie Hargrett erosi kesken levytyksen) ja kaiken lisäksi levy-yhtiö teetti albumin toiseen kertaan ensimmäisen version ollessa heidän mielestään julkaisukelvoton. Albumi jäi yhtyeen viimeiseksi sen varsinaisena toimintakautena.


title: Luettelo City of Heroes -universumin henkilöistä

text: Tämä on luettelo kuvitteellisen "City of Heroes" -universumin hahmoista jotka esiintyvät "City of Heroes" -pelissä, sen sisarpelissä "City of Villainsissa" sekä näihin peleihin liittyvissä oheistuotteissa kuten sarjakuvissa ja korttipeleissä. Luettelo on keskeneräinen.


title: Keri Hulme

text: Keri Hulme (s. 9. maaliskuuta 1947 Christchurch) on uusiseelantilainen kirjailija. Hän voitti vuonna 1985 Booker-palkinnon romaanillaan "The Bone People" (1984), joka on suomennettu nimellä "Mauriora, maan voima" (1987). Hän on tunnetun romaaninsa ohella julkaissut runoutta ja lyhyttä proosaa. Hän on ollut nimikkokirjailijana Otagon ja Canterburyn yliopistoilla.


title: Liisa Lauerma

text: Liisa Lauerma (14. marraskuuta 1962 Hattula) on suomalainen lastenkirjailija. Lauerma on koulutukseltaan filosofian maisteri. Hän on työskennellyt pitkään suunnittelijana Sibelius-Akatemiassa. Vuonna 2008 Lauerma sai Suomen tietokirjailijat ry:n Tietopöllö-palkinnon.


title: Fantastic Four: Hopeasurffari

text: Fantastic Four: Hopeasurffari on vuonna 2007 ensi-iltansa saanut supersankarielokuva, jonka pääosassa on Marvelin sarjakuvista tuttu supersankariryhmä Ihmeneloset. Elokuvan on ohjannut Tim Story, ja sen pääosissa näyttelevät Ioan Gruffudd, Jessica Alba, Michael Chiklis, Chris Evans ja Julian McMahon. Elokuva on jatkoa kaksi vuotta aiemmalle elokuvalle "Fantastic Four".


title: Fantastic Four: Hopeasurffari

text: Elokuva valmistettiin yhdysvaltalais−saksalaisena yhteistyönä.


title: Fantastic Four: Hopeasurffari

text: Reed Richards ja Susan Storm valmistautuvat viettämään häitään, kun salaperäinen hopeinen lentävä esine ilmestyy maahan aiheuttaen oputoja ilmiöitä. Kenraali Hager kertoo Reedille esineestä ja sen jättämistä laajoista kraattereista. Reed on luvannut Susanille, että keskittyisi häihin, mutta rakentaa salaa järjestelmän auttamaan satelliitteja esineen seuraamisessa. Esine likkuu myös Latverian kautta ja herättää šokista Tohtori Doomin.


title: Fantastic Four: Hopeasurffari

text: Häiden aikana Reedin järjestelmä havaitsee esineen lähestyvän New Yorkia ja aiheuttaa sähkökatkon. Johnny Storm seuraa sitä ja huomaa sen olevan lentävällä surffilaudalla liikkuva hopeinen humanoidi. "Hopeasurffari" vie Johnnyn mukanaan atmosfääriin ja pudottaa hänet alas. Johnnyn voimat eivät toimi kunnolla, mutta hän juuri ja juuri selviytyy. Palattuaan New Yorkiin hänen voimansa vaihtuvat hetkellisesti Susanin kanssa, jolloin Reed päättellee Surffarin muuttaneen Johnnyn molekyylirakennetta, antaen tälle kuyvyn vaihtaa tovereittensa kanssa voimia kosketuksesta. Reed huomaa myös kaikkien Surffarin vierailemien planeettojen tuhoutuneen. Grönlannissa Doom yrittää liittoutua Surffarin kanssa, mutta tämä torjuu ehdotuksen. Doom hyökkää, mutta Surffari ampuu häntä kosmisella voimalla parantaen tämän kehon.


title: Fantastic Four: Hopeasurffari

text: Reed päättelee Surffarin ilmestyvän seuraavaksi Lontooseen, jonne ilmestyvä kraatteri kuivattaa Thames-joen ja melkein tuhoaa London Eyen. Kenraali Hager värvää itsensä ja vastahakoisten Ihmenelosten avuksi Doomin, joka kertoo havainneensa laudan olevan Surffarin voimien lähde. Reed kehittää takyonipulssigeneraattorin, jolla Surffari voitaisiin eristää laudastaan. Doom taas kehittää toisenlaista laitetta, jonka käyttötarkoitusta hän ei paljasta. Schwarzwaldissa armeijan ja Ihmenelosten operaation aikana Surffari ilmestyy Susanille. Hän kertoo, ettei ole planeettojen tuhoaja vaan sen palvelija. Armeija tulittaa Surffaria, mikä häiritsee tätä kunnes Reed käyttää generaattoria erottaakseen tämän laudastaan. Surffari viedään Siperiaan, jossa tätä kidutetaan tietojen saamiseksi. Susan hiipii tämän luokse ja saa tietää Surffarin mestarin olevan kutsuttu nimellä Galactus. Galactus on valtava pilvimäinen kosminen olento, joka syö elinkelpoisia planeettoja selvitäkseen. Surffari palvelee Galactusta, jotta tämä ei tuhoaisi hänen omaa kansaansa, ja surffilauta taas toimii lähettimenä tälle.


title: Fantastic Four: Hopeasurffari

text: Doom tappaa kenraali Hagerin ja käyttää kehittämäänsä laitetta vallatakseen Surffarin laudan. Ihmeneloset vapauttavat Surffarin ja seuraavat Doomia Ihmeautolla Shanghaihin. Taistelun aikana Doom haavoittaa Susania kuolettavasti ja Galactus saapuu Maahan. Johnny imee kaikkien tovereittensa voimat ja taistelee kosmisilla voimilla varustautunutta Doomia vastaan. Johnny onnistuu rikkomaan Doomin pulssiohjaimen ja Ben Grimm tönäisee nosturilla Doomin mereen. Surffari saa lautansa sekä voimansa takaisin. Hän elvyttää Susanin ja päättää puolustaa Maata. Johnnyn avulla hän lentää Galactuksen sisään ja käyttää voimiaan tätä vastaan. Massiviinen energiatörmäys luo kosmisen repeämän, joka imee Galactuksen sisäänsä. Johnnyn molekyylirakenne taas on vakautunut hänen koskettuaan Surffarin lautaan.


title: Fantastic Four: Hopeasurffari

text: Reed ja Susan menevät naimisiin Japanissa. Mutta he saavat kuulla Venetsian olevan vajoamassa, jolloin he lähtevät vihkimisseremonian jälkeen Italiaan. Lopputekstien aikana näytetyssä kohtauksessa avaruudessa leijuva Surffari avaa silmänsä ja lauta liitää hänen luokseen.


title: Simuloitu todellisuus

text: Simuloidulla todellisuudella tarkoitetaan tilaa, jossa koettu todellisuus tuotetaan keinotekoisesti esimerkiksi tietokoneen avulla, jolloin simuloitua maailmaa ei pysty erottamaan ”todellisesta” maailmasta. Simuloidussa todellisuudessa saattaisi olla itsensä olemassaolosta tietoisia mieliä, jotka joko tietävät tai eivät tiedä olevansa simuloidussa todellisuudessa. Nick Bostromin esittämän "simulaatiohypoteesin" mukaan elämme jo tällä hetkellä simulaatiossa. Simulaatiohypoteesilla on yhteisiä piirteitä uniargumentin ja Platonin luolavertauksen kanssa.


title: Simuloitu todellisuus

text: Simuloidun todellisuuden käsite eroaa virtuaalitodellisuudesta, sillä nykytekniikan muodostamassa virtuaalitodellisuudessa oleva pystyy helposti erottamaan olevansa keinotodellisuudessa, kun taas simuloitua todellisuutta olisi kenties mahdotonta erottaa ”oikeasta” todellisuudesta.


title: Simuloitu todellisuus

text: Fiktiossa simulaatiohypoteesia on hyödynnetty muun muassa "Matrix"-elokuvan juonessa.


title: Simuloitu todellisuus

text: Eri alojen tieteilijät ovat pohtineet ajatusta, että ihmiskunta elää tietokonepelin kaltaisessa simulaatiossa. Asian ympärille kokoontui keväällä 2016 joukko tutkijoita yhdysvaltalaisen astrofyysikon Neil deGrasse Tysonin johtamaan kokoukseen.


title: Simuloitu todellisuus

text: Filosofi Daniel Dennett on huomauttanut, että aidon tuntuisesti simuloitu todellisuus vaatisi suunnattoman määrän laskentatehoa. Havaitussa todellisuudessa on niin paljon tapahtumavaihtoehtoja, että sen simulointi johtaisi hetkessä ”kombinatoriseen räjähdykseen” ja laskennallisen vaativuuden rajattomaan kasvuun, elleivät nämä tapahtumavaihtoehdot olisi valmiiksi määritelty


title: Blood on the Tracks

text: Blood on the Tracks on Bob Dylanin viidestoista studioalbumi, joka ilmestyi tammikuussa 1975. Sitä pidetään yhtenä Dylanin parhaista levyistä.


title: Helen Parrish

text: Helen Parrish (23. maaliskuuta 1924 – 22. helmikuuta 1959) oli yhdysvaltalainen näyttelijä. Hän aloitti uransa lapsinäyttelijänä mm. "Our Gang" -lyhytkomedioissa, mutta sai useita rooleja aikuisenakin. Hän kuoli syöpään 34-vuotiaana. Hänellä on tähti Hollywood Walk of Famella.


title: Helen Parrish

text: Parrishin äiti oli näyttelijä Laura R. Parrish (1887–1977); sisaruksia olivat näyttelijä, myöhempi ohjaaja Robert Parrish ja äkisti 10-vuotiaana kuollut lapsinäyttelijä Beverly Parrish. Ensimmäistä kertaa Parrish oli naimisissa käsikirjoittaja Charles Langin kanssa. Toinen puoliso oli televisiotuottaja John Guedel, joka eli vielä vuoteen 2001.


title: Robert Parrish

text: Robert R. Parrish (4. tammikuuta 1916 – 4. joulukuuta 1995) oli yhdysvaltalainen näyttelijä sekä elokuvaohjaaja ja -leikkaaja. Hän voitti leikkaajana Oscarin vuonna 1948 ja oli jälleen ehdolla 1950. Vuonna 1927 näyttelijänä debytoinut Parrish ryhtyi myös ohjaustöihin vuonna 1951.


title: Robert Parrish

text: Parrish oli näyttelijä Laura R. Parrishin (1887–1977) poika. Näyttelijät Helen ja Beverly Parrish olivat hänen sisaruksiaan.


title: Beverly Parrish

text: Beverly Parrish (10. toukokuuta 1919 – 27. helmikuuta 1930) oli varhain kuollut yhdysvaltalainen lapsinäyttelijä. Hän syntyi näyttelijäperheeseen Columbuksessa, Georgiassa. Äiti oli näyttelijä Laura R. Parrish (1887–1977); näyttelijät Helen ja Robert Parrish olivat sisaruksia.


title: Beverly Parrish

text: Beverly oli näistä kolmesta sisaruksesta keskimmäinen, mutta aloitti uransa kumpaakin muuta myöhemmin. Helen ja Robert debytoivat vuonna 1927, kun Beverly teki ensiesiintymisensä vasta vuonna 1930 "A Tough Winter" -nimisessä "Our Gang" -sarjan lyhytkomediassa. Esiintyminen jäi ainoaksi laatuaan, sillä nuori näyttelijä kuoli äkisti samana vuonna.


title: Itävallan kansanpuolue

text: Itävallan kansanpuolue (ÖVP, ) on itävaltalainen konservatiivinen ja kristillisdemokraattinen puolue. ÖVP muodostettiin vuonna 1945 Itävallan tasavallan uudelleenperustamisen myötä, ja siitä lähtien ÖVP on yhdessä sosiaalidemokraattisen SPÖ:n kanssa ollut yksi Itävallan johtavista puolueista.


title: Itävallan kansanpuolue

text: ÖVP:llä oli Itävallan parlamentissa vuoden 2006 vaalien jälkeen 66 paikkaa. Alkuvuodesta 2007 ÖVP muodosti yhteishallituksen suurimman puolueen sosiaalidemokraattien kanssa. Yhteishallitus kuitenkin hajosi pian kesällä 2008, ja päätettiin järjestää uudet vaalit syyskuussa 2008. Syyskuun 2008 vaaleissa ÖVP:n kannatus romahti 26 prosenttiin, ja puolueen paikkamäärä putosi 66:sta 51:een. Suuren tappion vuoksi puolueen puheenjohtaja Wilhelm Molterer erosi ja tilalle nousi maa- ja metsätalousministerinä toiminut Josef Pröll.


title: Itävallan kansanpuolue

text: Huhtikuussa 2011 Pröll erosi talousministerin paikalta, ja tilalle nousi Maria Fekter. Samalla vaihdettiin muitakin ministereitä.


title: Itävallan kansanpuolue

text: Lokakuussa 2017 ÖVP voitti Itävallan parlamenttivaalit nationalistisella ja maahanmuuttovastaisella ohjelmalla. Joulukuussa 2017 puolue muodosti Itävallan vapauspuolueen kanssa koalitiohallituksen, jonka liittokanslerina toimii kansanpuolueen puheenjohtaja Sebastian Kurz.


title: Tim Horton

text: Miles Gilbert ”Tim” Horton (12. tammikuuta 1930 Cochrane, Ontario – 21. helmikuuta 1974) oli kanadalainen jääkiekkoilija, joka pelasi 22 kautta National Hockey Leaguessa seuroinaan Toronto Maple Leafs, New York Rangers, Pittsburgh Penguins ja Buffalo Sabres. Hän menestyi myös liikemiehenä, ja oli yksi nimeään kantavan Kanadan suurimman kahvilaketjun perustajista. Horton kuoli liikenneonnettomuudessa menetettyään kovassa vauhdissa urheiluautonsa hallinnan St. Catharinesin kaupungin lähistöllä. Auto pyöri useita kertoja katon kautta ympäri ja päätyi vastaantulevien kaistalle. Horton kuoli välittömästi. Yli 30 vuotta tapahtuman jälkeen julkistetut ruumiinavauspöytäkirjat todistavat Hortonin olleen tapahtumahetkellä voimakkaasti alkoholin vaikutuksen alaisena.


title: Tim Horton

text: Puolustajana pelannut Horton kirjasi nimiinsä 1446 NHL-ottelua, joissa teki 115 ja syötti 403 maalia (518 tehopistettä). Jäähyjä hän keräsi 1611 minuuttia. Pudotuspeleissä Horton pelasi 126 ottelua ja teki niissä 11 maalia ja syötti 39 (50 tehopistettä). Pudotuspelijäähyjä hän keräsi 183 minuutin verran.


title: Tim Horton

text: Horton perusti vuonna 1964 ravintolan, josta kasvoi Tim Hortons -pikaruokaketju.


title: Ħamrun Spartans FC

text: Ħamrun Spartans FC on vuonna 1907 perustettu jalkapalloseura Maltan Ħamrunista. Se voitti kaudella 2006–07 Maltan 1. divisioonan, ja on siitä lähtien pelannut Maltan Valioliigassa. Ħamrun Spartans on myös aiemmin pelannut useaan otteeseen korkeimmalla sarjatasolla ja joukkue on voittanut Maltan Valioliigan yhteensä seitsemän kertaa.


title: Kerit

text: Kerit (, yks. Κήρ) olivat kreikkalaisessa mytologiassa naispuolisia väkivaltaisen kuolon henkiä. He olivat Nyksin tyttäriä – Hyginus mainitsee isäksi Ereboksen – ja siten heidän sisaruksiaan olivat moirat, Moros, Thanatos, Hypnos, Eris, Geras, Nemesis ja Kharon.


title: Kerit

text: Siinä missä Thanatos oli rauhallisen kuoleman jumala, kerit yhdistettiin väkivaltaisiin ja julmiin kuolemiin. Kerit kuvattiin tummiksi vihaa uhkuviksi hahmoiksi, jotka riistivät kuolettavasti haavoittuneiden sielut mukaansa viedäkseen ne manalaan. Kereillä ei kuitenkaan ollut valtaa päättää ihmiselon pituudesta, vaan jumalat saattoivat joko pysäyttää tai kiirehtiä heitä. Jopa kuolevaiset saattoivat toimillaan lykätä kuolemaansa eteenpäin.


title: Höyryauto

text: Höyryauto on henkilöauto tai hyötyajoneuvo, jonka voimanlähteenä on höyrykone.


title: Höyryauto

text: Höyrykoneen avulla itsenäisesti liikkumaan kykenevät maakulkuneuvot eli raiteilla kulkevat höyryveturit ja maantiellä tai niiden ulkopuolella kulkevat lokomobiilit kehitettiin noin sata vuotta ennen polttomoottoreita. Suuri koko ja paino rajoittivat aluksi niiden käytön maatalouden koneiden liikkuvaksi voimanlähteeksi tai työkoneeksi sekä maantiellä raskaisiin veto- ja kuljetustehtäviin. Kevyiden henkilöautojen osalta höyrykoneiden ja polttomoottorien kehitys kulki rintarinnan, sitä mukaa kun tekniset innovaatiot saatiin tuotteistettua. Mutta koska henkilöautojen höyrykoneiden kehityksessä voitiin hyödyntää sitä kehitystä, joka tuli rautatiekaluston puolelta, höyrykoneet olivat periaatteessa edellä tekniikan eturintamalla. Vuonna 1900 höyryauto oli parasta ja ylellisintä, mitä autoteollisuus saattoi ostajille tarjota ja sellaisella saavutettiin jopa maanopeusennätys. Vuoteen 1920 saavuttaessa polttomoottorit olivat kehittyneet niin, että höyrykone oli enää jäänne menneiltä ajoilta.


title: Höyryauto

text: 1920-luvun jälkeen on valmistettu hyvin vähän höyryautoja, vaikka teknologia sinällään mahdollistaisi nykyaikaisen höyryauton valmistamisen, tuottajan kannalta tehokkaasti ja ostajan kannalta käyttömukavuuden kärsimättä.


title: Höyryauto

text: Höyryauton suurimmat tekniset haasteet keskittyivät hörykattilaan. Se muodostaa suuren osan voimalinjan kokonaismassasta, lisäten siten auton tyhjäpainoa. Lisäksi sen paineentarkkailu vaatii kuljettajan jatkuvan huomion, tosin vetureista saatujen kokemusten myötä jo vuoden 1900 autoissa paineentarkkailu ja säätö oli saatu automatisoitua riittävällä tavalla. Suurin yksittäinen höyrykoneen käyttöä rajoittanut tekijä autoissa oli jatkuva vedentarve ja sen kuljettamisen vaatima tila ja painonlisäys. Toinen vaihtoehto oli varustaa ajoneuvon höyrykone suljetulla kierrolla ja lauhduttimella, joka sekin vaati oman tilansa ja aiheutti yhtälailla painon lisääntymistä.


title: Höyryauto

text: Höyryautolla omat etunsa, tosin nykyisin ne ovat vähemmän merkittäviä kuin niiden suuruuden päivinä. Jos jätetään laskuista pois kattila, itse höyrykoneen mekaaninen koneisto on pienempi ja kevyempi kuin polttomoottori. Koska höyrykone antaa suurimman vääntömomenttinsa heti alusta alkaen ja sen kierrosnopeus on portaattomasti säädettävissä, polttomoottorien vaatima monimutkainen vaihteisto ja voimansiirto on periaatteessa tarpeeton. Esimerkkinä mainittakoon vuoden 1915 "Dobler model B", joka ilman vaihteistoa kiihtyi 0–60 mailin tuntinopeuteen 15 sekunnissa. Moottorin käynti on myös värinätöntä ja hiljaisempaa, äänenvaimentajia ei välttämättä edes tarvita.


title: Höyryauto

text: Höyrykone on ECE-tyyppinen "(External Combustion Engine)", ts. se on lämpövoimakone jossa koneen sisäpuolella oleva työtä tekevä aine, neste tai kaasu tai niiden yhdistelmä, kuumennetaan ulkopuolisen lähteen avulla. Höyrykoneen ollessa kyseessä, vesi kuumennetaan kiehuvaksi höyryksi kattilassa. Vastakohtana tälle voidaan pitää polttomoottoria, joka on tyyppiä ICE "(Internal Combustion Engine)". ICE-moottorissa kaikki voiman tuottamiseen tarvittava toiminta tapahtuu moottorin sisällä. Bensiiniä polttoaineenaan käyttävän ICE-moottorin terminen hyötysuhde on 15–30 %, höyrykoneet saavuttavat tästä noin puolet. Höyrykoneiden etuna voidaan pitää käytettävän polttoaineen vapaata valintaa, jolloin oikeanlaisella polttoaineella voidaan CO -päästöissä saavuttaa nollataso. Lisäksi CO- ja NOx -arvot ovat määrättyjä polttoaineitä käytettäessä hyvin pieniä, tällä on suuri merkitys ympäristön kannalta etenkin silloin, kun koneen käyttöfunktio on paikallisvoiman tuottamisessa.


title: Höyryauto

text: Höyry- ja sähköautot olivat autoilun alkuaikoina esimerkiksi Yhdysvalloissa jopa suositumpia kuin polttomoottoriset. Syitä tähän olivat mm. polttomoottorien epäluotettavuus, bensiinin huono laatu ja vaikea saatavuus sekä käyttäjältään suurempaa teknistä osaamista vaatinut tekniikka. Yksittäisistä tekijöistä suuri vaikutus polttomoottoreiden suosion kasvulle oli sähköisen käynnistinmoottorin keksiminen. Ennen sitä polttomoottorien käynnistäminen tapahtui erillisellä kammella, moottorin kampiakselia pyöräyttämällä. Tämä vaati käyttäjältä taitoa ja myös varovaisuutta, sillä moottorin antaessa takapotkun olivat käyttäjän sormet ja ranteet vaarassa. Sähköautojen menestyksen kasvulle oli esteenä niiden rajallinen toimintasäde. Akun tyhjentyessä sen varaaminen vei pitkän aikaa ja oli etenkin maaseudulla usein mahdotonta.


title: Höyryauto

text: Kun hörykoneen vaatima työpaine on saavutettu, voidaan autolla lähteä liikkeelle vaikka täydellä teholla. Hörypaineen kehittyminen vaatii kuitenkin oman aikansa ja lisäksi etenkin kylminä vuodenaikoina polton täytyy tapahtua hillitysti, jotta vältettäisiin lämpötilojen äkillisestä vaihtumisesta aiheutuvat kattiloiden vauriot. Talvella vesi täytyi muistaa tyhjentää kattilasta ja ennen liikkeellelähtöä täyttää. Polttomoottoilla liikkeellelähtö sujui nopeammin. Yksi ratkaisu liikkeellelähdön nopeuttamiseksi olivat mm. "flash boiler"- eli pakkokiertokattilat, joissa höyrystetään kerrallaan vain sen verran vettä kuin koneen liikkeellesaaminen vaatii. Amerikkalainen höyryautojen valmistaja Doble tehosti palotapahtumaa kipinän avulla sytytettävän, kevyttä polttoöljyä käyttävän polttimen avulla.


title: Höyryauto

text: Höyrykoneen autokäytöllä on myös muita rajoittavia tekijöitä. Hörykoneen vaatiman kattilan ja muiden välttämättömien apulaitteiden aiheuttama painonlisäys kuittaa nopeasti sen edun, jonka vaihteiston poisjättämisen tuoma painonsäästö antaa. Lisäksi höyrykoneen lauhduttimen tulee olla mahdollisimman iso ja mieluummin puhallinavusteinen. Hörykoneen toiminnan kulmakivi on työtä tekevän nesteen lämpötilan saaminen höyrystimispisteeseen, mutta sieltä on palattava mahdollisimman nopeasti takaisin nestepisteeseen, jotta kierto olisi mahdollisimman tehokasta. Nykyaikana höyrykone on parhaimmillaan kiireettömässä retkeilyvenekäytössä tai paikallisvoimanlähteenä, generaattoria tai työkonetta pyörittämässä. Näissä olosuhteissa höyrykone voi toimia lähes polttomoottorin tyhjäkäyntinopeuksiin verrattavilla kierrosluvuilla ja tällöin sen vääntömomentti on suurimmillaan.


title: Höyryauto

text: Ensimmäiset kokeilut omatoimisesti höyryvoimalla liikkuvien kulkuneuvojen tiimoilta tehtiin jo 1700-luvun lopulla. Kuitenkin vasta 1800-luvun alussa kehitetyt korkeapainejärjestelmät tekivät tällaisten ajoneuvojen valmistamisen käytännössä mahdolliseksi. Komponenttien valmistamiseen tarvittavan tekniikan karkeus ja maanteiden surkea kunto tarkoittivat, että jotain, jota voidaan kutsua nimellä ”höyryauto”, eli tavaroiden tai henkilöiden omavoimaiseen liikuttamiseen rakennettu ajoneuvo, ei voitu toteuttaa ennen 1800-luvun loppua. Ensimmäiset vakavahenkiset, omavoimaisten höyryajoneuvojen kokeilumallit olivat vuodelta 1784, jolloin James Watt patentoi höyrykoneensa, ja hänelle työskennellyt William Murdock liitti höyrykoneen vaunuihin. Toinen saman aikakauden kokeilu oli yorkshireläisen insinööri Robert Fournessin brittiläinen patentti No.1674, vuodelta 1788, joka myös koski höyrykoneen ja vaunujen yhdistämistä.


title: Höyryauto

text: Vuosina 1873–1883 lemansilainen Amédée Bollée valmisti sarjan höryvoimakäyttöisiä, 6–12 hengen matkustajavaunuja. Nämä nimeltänsä mm. "Rapide" (nopea) ja "L’Obéissante" (tottelevainen) -nimiset ajoneuvot saavuttivat jopa 60 km/h huippunopeuden. Hänen ajoneuvoissaan kattila sijaitsi matkustamon jälkeen, ajoneuvon takaosassa ja itse kone oli edessä. Höyrykoneelta voima siirtyi kampikoneistolta hammaspyörälle, josta oli ketjuveto taka-akselille. Kuljettaja istui etummaisena, höyrykoneen takana ja ajoneuvon ohjaus etuakselile oli järjestetty pystysuoran akselin ja ohjauspyörän avulla. Tämä konfiguraatio muistuttaa myöhempien autojen rakennetta huomattavasti enemmän kuin monissa muissa höyryautoissa.


title: Höyryauto

text: Ensimmäinen Ruotsissa valmistettu auto oli veljesten Jöns ja Anders Cederholm, vuosina 1891–92 valmistama höyryauto. Autoa oli tarkoitus käyttää tavaroiden kuljettamiseen heidän Ystadissa sijainneen kotipaikkansa ja perheen kesäasunnon välillä. Auto tuhoutui Ruotsin ensimmäisessä auto-onnettomuudessa, mutta veljekset kokosivat jäljelle jääneistä ja uusista osista parannetun version. Tämä auto on nähtävillä museossa Skurupissa.


title: Höyryauto

text:
"De Dion, Bouton & Trépardoux" oli merkittävimpiä ranskalaisia höyryautojen valmistajia. Heidän ensimmäinen maallakulkeva prototyyppinsä oli vaunut, joiden etuosaan oli asennettu höyrykone, josta voimansiirto vetävälle etuakselille tapahtui hihnan välityksellä. Vaunun takapyörät olivat ohjaavat. Tämä ensimmäinen prototyyppi tuhoutui tulipalossa koeajojen aikana. Vuonna 1884 valmistui kolmikon seuraava ajoneuvo, La Marquise, jossa ohjaus oli etupyörillä ja taka-akseli oli vetävä. La Marquise on maailman vanhin toimiva ja liikkuva auto. Se kykenee saavuttamaan 60 km/h huippunopeuden ja kuljettaa neljä henkilöä.
Charles Trépardoux’n lähdettyä yhtiöstä vuonna 1893 De Dion-Bouton keskittyi polttomoottorien kehitystyöhön ja oli omana aikanaan Euroopan suurin ajoneuvotehdas.


title: Höyryauto

text: Ranskalaisen Léon Serpollet’n vuonna 1896 kehittämä pakkokiertokattila (flash boiler) oli suuri edistysakel höyrykoneiden kehityksessä autokayttöön. Öljykäyttöinen poltin lämmitti vettä vain sen verran (flash), kuin oli tarpeellista, että kone saatiin pyörimään. Koska kerralla lämmitettävä vesimäärä oli pieni, myös lämmitys ja paineennousu oli nopeampaa. Serpollet valmisti höyryautoja vuoteen 1907 saakka, jolloin Lèon Serpollet kuoli. Keksijän ja autonvalmistajan uran lisäksi Lèon Serpollet’sta tuli ensimmäinen kuljettaja, joka saavutti virallisen maanopeusennätyksen muulla kuin sähköautolla. Hänen munanmallinen höyryautonsa "Oeuf de Pâques" (Pääsiäismuna) saavutti lentävällä kilometrillä nopeuden 120,80 km/h. Tällä Nizzan "Promenade des Anglaisella" 13. huhtikuuta 1902 ajetulla tuloksella hän peittosi belgialaisen Camille Jenatzyn sähköauto "La Jamais Contenten" ennätyksen.